Mangsa tertimbus runtuhan yakin ditemui hari ini
Oleh WAT KAMAL ABAS

10 Mac 2022, 7:18 pm
LARUT – Polis percaya mayat dua mangsa tertimbus dalam runtuhan kuari di Keramat Pulai dekat Simpang Pulai, Ipoh akan dijumpai hari ini.
Ketua Polis Perak, Datuk Mior Faridalatrash Wahid berkata, usaha-usaha mencari dan menyelamat kesemua mangsa masih diteruskan.
“Semalam pihak kuari telah menggunakan kaedah letupan batu untuk membuka jalan bagi memudahkan pasukan penyelamat.
“Hari ini merupakan hari keempat dan kita percaya dengan keupayaan kelengkapan serta alat jentera yang ada, kemungkinan besar mangsa-mangsa itu akan dijumpai hari ini,” ujarnya.
Beliau berkata demikian kepada pemberita pada program High Profile Policing di Pasar Pagi Sungai Bayor Selama pagi tadi. – KOSMO! ONLINE


Beri duit belanja isteri RM100 sebulan, ada hati mahu kahwin lain
Oleh Kosmo

10 Mac 2022, 7:30 pm
JAKARTA – Seorang lelaki di Indonesia dikecam netizen kerana menggelar isterinya sebagai boros disebabkan wang belanja yang diberikan sebanyak 350,000 rupiah (RM102) sebulan dikatakan tidak mencukupi, lapor laman Berita Hits.
Berdasarkan perkongsian di Facebook, lelaki tersebut berkata, dia berasa hairan kerana wang belanja yang diberikan itu habis dalam masa 25 hari.
“Sebagai suami, saya berasa hairan kenapa dia begitu boros. Apabila ditanya ke mana wang itu dibelanjakan, dia membebel pula,” kata lelaki tersebut.
Tambah lelaki berkenaan, disebabkan marah, isterinya bertindak melakukan mogok dan enggan masak.
“Sudahlah boros dan kuat marah. Wajarkah kalau saya cari pengganti atau kahwin lain?” soal lelaki tersebut.
Hantaran itu menjadi tular dengan dengan ramai netizen mengecam lelaki berkenaan.

“Beri duit belanja pun 350,000 rupiah, ada hati mahu kahwin lain,” kata seorang netizen.
“Duit belanja 350,000 rupiah hanya cukup untuk seminggu ya,” kata seorang lagi. – AGENSI


Wanita batal perkahwinan saat akhir kerana pengantin lelaki botak
Oleh Kosmo

10 Mac 2022, 7:00 pm
NEW DELHI – Seorang pengantin perempuan di India membuat keputusan untuk membatalkan perkahwinan pada saat-saat akhir selepas mendapat tahu bahawa calon suaminya berkepala botak, lapor laman Oddity Central semalam.
Dalam kejadian di daerah Kanpur, pengantin wanita berkenaan dilaporkan enggan mengahwini pengantin lelaki kerana dia tidak mempunyai rambut.
Menurut akhbar Times of India, majlis perkahwinan mereka berjalan dengan lancar pada awalnya dengan upacara perarakan pertukaran kalungan telah pun dilakukan.
Bagaimanapun, wanita tersebut menyedari bahawa calon suaminya sering membetulkan penutup kepala tradisional yang dipakainya.
Dia kemudian memberitahu perkara itu kepada salah seorang ahli rombongan perkahwinan. Individu itu kemudian membalas bahawa ia mungkin kerana lelaki berkenaan memakai rambut palsu.
Wanita itu kemudian dilaporkan bertanyakan hal itu kepada pengantin lelaki yang seterusnya mengakui bahawa dia berkepala botak.

Terkejut dengan pengakuan itu, pengantin perempuan tersebut pengsan serta-merta dan sejurus kembali sedar, dia enggan meneruskan upacara perkahwinan dengan menegaskan bahawa dia tidak akan sesekali mengahwini lelaki botak.
Selepas gagal dipujuk, keluarganya akhirnya akur dan membatalkan majlis tersebut serta menuduh keluarga pengantin lelaki menipu mereka.
Kedua-dua keluarga kemudian membuat laporan polis bagi kes itu dengan menuduh masing-masing melakukan penipuan. Kes tersebut bagaimanapun akhirnya ditutup selepas mereka bersetuju untuk menyelesaikannya secara baik. – AGENSI


Tekun bantu 88 usahawan bagi pinjaman lebih RM100,000
Oleh MOHAMAD FAIZAL HASHIM

10 Mac 2022, 7:01 pm
JOHOR BAHRU – Tabung Kumpulan Usahawan Niaga (Tekun) Nasional telah membantu seramai 88 usahawan industri kecil dan sederhana (IKS) di seluruh negara bagi mendapatkan kelulusan pinjaman melebihi RM100,000.
Menteri Pembangunan Usahawan dan Koperasi (MEDAC), Tan Sri Noh Omar berkata, bantuan pinjaman itu diberikan menerusi Program Groom Big yang diadakan sejak tahun lalu.
Beliau berkata, menerusi program tersebut, Tekun Nasional membantu usahawan terbabit untuk mendapatkan pinjaman secara automatik daripada institusi pinjaman yang lain seperti Permodalan Nasional Berhad (PNB), SME Bank dan Bank Kerjasama Rakyat Berhad
“Tekun Nasional hanya boleh memberi pinjaman tidak melebihi RM100,000, namun jika usahawan mahu membuat pinjaman RM500,000 atau RM1 juta untuk mengembangkan perniagaan, mereka boleh membuat pinjaman dengan institusi lain.
“Program Groom Big ini menggalakkan usahawan meminjam kepada institusi lain, dasar kita mudah, mana-mana usahawan yang disahkan dan disokong oleh pihak pengurusan Tekun Nasional, usahawan ini secara automatik diberikan pinjaman dengan institusi berkenaan.
“Setakat ini, seramai 88 usahawan usahawan sudah mẹmbuat pinjaman menerusi Groom Big membabitkan nilai keseluruhan pinjaman yang telah diluluskan mencecah RM11 juta,” katanya.

Beliau berkata demikian kepada pemberita pada sidang akhbar selepas majlis ramah mesra bersama usahawan Tekun Nasional di Kompleks Tan Sri Mohamad Rahmat, di sini hari ini.
Dalam program itu, seramai 12 usahawan kecil dan sederhana telah menerima Anugerah Usahawan Tekun Berjaya dan Anugerah Usahawan Tekun Setia. -KOSMO! ONLINE


PRN Johor: 1,021 undi pos dari Singapura direkodkan
Oleh KHAIRUL MOHD. ALI

10 Mac 2022, 6:11 pm
JOHOR BAHRU – Sebanyak 1,021 kertas undi pos daripada pengundi Johor yang kini berada di Singapura telah tiba di Terminal Bas dan Pengangkutan Awam Larkin Sentral, di sini pada pukul 1.50 petang, hari ini.
Sukarelawan, Mohd. Hafeez A. Jaz, 36, berkata, kesemua kertas undi itu dibawa masuk ke negara ini dalam satu bagasi yang dibawa naik perkhidmatan bas Laluan Perjalanan Lengkap Vaksin (VTL) darat Malaysia-Singapura.
Menurutnya, bas yang membawa peti undi berkenaan bergerak meninggalkan stesen bas di Woodlands, Singapura pada pukul 12.40 tengah hari.
“Kita mengumpulkan semua undi pos ini untuk dibawa pulang ke Johor, usaha ini dilakukan bagi memudahkan rakyat Johor menunaikan tanggungjawab mereka dalam Pilihan Raya Negeri (PRN) Johor ini.
“Saya teruja dan berbesar hati untuk membawa pulang undi pos ini kerana ia merupa kali pertama dilakukan khususnya melibatkan inisiatif VTL darat. Alhamdulillah, tanggungjawab saya selesai,” katanya ketika ditemui pemberita sejurus tiba dari Singapura.
Bagasi tersebut kemudiannya diserahkan kepada seorang lagi sukarelawan iaitu Mandeep Singh, 36, pada pukul 2 petang.

Menurut Mandeep, tugasnya pula adalah untuk menyerahkan semua kertas undi pos itu kepada petugas Suruhanjaya Pilihan Raya (SPR) Johor, esok.
Difahamkan, kira-kira 5,000 kertas undi pos telah dikumpulkan dengan ianya dihantar dalam beberapa perjalanan iaitu masing-masing pada 6 dan 8 Mac, selain penghantaran terakhir iaitu hari ini. -KOSMO! ONLINE


2 pembantu APM didakwa terima rasuah
Oleh NUZULSHAM SHAMSUDDIN

10 Mac 2022, 6:48 pm
KUALA LUMPUR – Dua pembantu pertahanan awam didakwa di Mahkamah Sesyen di sini hari ini atas pertuduhan menerima suapan RM18,500 bagi membantu sebuah syarikat mendapatkan projek di Akademi Latihan Pertahanan Awam Malaysia.
Bagaimanapun Mohd. Nazrin Mohd. Nasir, 38, dan Salina Kamarulzaman, 41, mengaku tidak bersalah selepas pertuduhan terhadap mereka dibacakan di hadapan Hakim Azura Alwi.
Mengikut pertuduhan, kedua-dua tertuduh didakwa menerima wang tunai itu daripada seorang lelaki berusia 49 tahun sebagai dorongan membantu sebuah syarikat untuk mendapatkan projek membekal, menghantar dan memasang peralatan pejabat akademi tersebut di Kajang.
Mereka didakwa melakukan perbuatan itu di sebuah restoran di Putrajaya pada 12 tengah hari hingga 1 petang pada 11 Oktober 2021 mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 serta boleh dihukum mengikut Seksyen 24(1) akta sama.
Hukuman bagi seksyen itu membawa hukuman maksimum penjara 20 tahun dan denda lima kali nilai suapan atau RM10,000 mengikut mana lebih tinggi, jika sabit kesalahan.
Terdahulu Timbalan Pendakwa Raya Fadhli Ab. Wahab menawarkan jaminan RM10,000 dengan seorang penjamin bagi setiap tertuduh beserta syarat tambahan mereka perlu melaporkan diri di pejabat SPRM berhampiran dan pasport diserahkan kepada mahkamah sehingga kes selesai.

Ketika prosiding, Mohd. Nazrin merayu jaminan dikurangkan atas alasan mempunyai komitmen kewangan yang tinggi iaitu membayar pinjaman rumah dan pelajaran manakala Salina memohon jaminan minimum kerana menghidap penyakit kronik serta menanggung ibu bapa yang uzur akibat strok.
Selepas mendengarkan permohonan kedua-dua pihak, mahkamah membenarkan kedua-dua tertuduh diikat jamin RM8,000 dengan seorang penjamin berserta syarat tambahan seperti yang dicadangkan pihak pendakwaan.
Dalam pada itu, di Mahkamah Sesyen lain di hadapan Hakim Suzana Hussin, Mohd. Nazrin turut mengaku tidak bersalah atas pertuduhan menerima suapan berjumlah RM2,000 daripada seorang lelaki berusia 43 tahun bagi tujuan sama.
Kesalahan itu didakwa dilakukan di lot parkir berhampiran sebuah restoran di Putrajaya pukul 9.30 malam hingga 10 malam pada 8 Oktober 2021. -KOSMO! ONLINE


Mosti perkasa perniagaan ‘start-up’ tempatan
Oleh KHAIRUL MOHD. ALI

10 Mac 2022, 6:33 pm
ISKANDAR PUTERI – Johor menjadi lokasi pertama bagi pelaksanaan program siri jelajah MyStartup anjuran Kementerian Sains, Teknologi dan Inovasi (Mosti) yang bertujuan untuk memperkasa ekosistem dan komuniti ‘start-up’ di negara ini.
Menterinya, Datuk Seri Dr. Adham Baba berkata, pihaknya turut melancarkan dua geran pembangunan bersyarat iaitu CIP Spark dan CIP Sprint yang menyasarkan golongan sasar berbeza.
Katanya, selain pembiayaan berbentuk dana, pemohon kedua-dua geran itu juga akan menerima sokongan tambahan lain seperti bimbingan kemahiran, pengesahan pasaran dan akses kepada pasaran.
“Geran pembangunan CIP Spark menawarkan pembiayaan kepada individu, syarikat persendirian, perkongsian liabiliti terhad dan syarikat jenis sendirian berhad.
“Manakala bagi CIP Sprint pula, ia menawarkan pembiayaan kepada syarikat jenis sendirian berhad termasuk syarikat milikan universiti dan institusi pendidikan yang mana kedua-duanya melibatkan tempoh pembiayaan selama 18 bulan,” katanya ketika berucap melancarkan program itu di Medini 6, di sini hari ini.
Tambah beliau, selain Johor, program itu akan turut diadakan di beberapa negeri lain termasuklah Terengganu, Pulau Pinang, Sabah dan juga Sarawak.

“Inisiatif ini dilaksana kerana memahami kesukaran sesebuah perniagaan khususnya yang baharu untuk berjaya tanpa sebarang sokongan dan bantuan.
“Mosti komited memastikan Keluarga Malaysia mendapat manfaat daripada usaha pemerkasaan dan pembangunan perniagaan ‘start-up’,” jelasnya. -KOSMO! ONLINE


Edar bakul hadiah sebagai tanda maaf bunyi bising ubah suai rumah
Oleh KOSMO!

10 Mac 2022, 6:00 pm
SINGAPURA – Seorang wanita menjadi tular di media sosial Singapura apabila menunjukkan keprihatinan kepada jiran tetangga ketika rumahnya menjalani proses pengubahsuaian, lapor portal Mothership.sg, semalam.
Menerusi laman TikTok, pengguna bernama Kylie itu bercerita  bagaimana dia dan pasangannya mengambil keputusan untuk memberikan sedikit cenderahati kepada jiran tetangga sebagai tanda minta maaf kerana bunyi bising sepanjang rumah mereka diubah suai.
Kylie menyediakan sebuah  bakul berisi kotak teh dan biskut beserta sekeping kad untuk diedarkan kepada jiran di tingkat  atas dan bawah yang terjejas akibat bunyi bising.
“Buat jiran-jiran, kami adalah penghuni rumah #12-61 yang sedang menjalani proses pengubahsuaian.
“Keadaan akan menjadi sedikit kurang selesa dan bising dalam masa dua bulan akan datang jadi terimalah bakul hadiah ini sebagai tanda maaf,” tulis Kylie pada kad tersebut.
Sikap prihatin wanita itu mengundang pujian netizen yang beranggapan lebih ramai pemilik rumah yang melakukan perkara serupa.

“Ini adalah satu idea yang bagus, saya akan mencuba cara ini di masa hadapan,” komen seorang pengguna media sosial. – Agensi


Rusia dituduh bedil hospital bersalin dan kanak-kanak
Oleh Kosmo

10 Mac 2022, 6:45 pm
KIEV – Sebuah hospital bersalin dan kanak-kanak di bandar Mariupol menjadi sasaran terbaharu serangan udara dalam pertempuran sengit antara tentera Rusia dan Ukraine, lapor Badan Penyiaran Britain.
Presiden Ukraine, Volodymyr Zelenskyy berkata, orang awam terperangkap di sebalik runtuhan bangunan serta menggelar serangan itu sebagai satu jenayah perang.
Pegawai wilayah memberitahu media tempatan bahawa tiga orang terbunuh dan  sekurang-kurangnya 17 individu cedera termasuk kakitangan hospital dan pesakit.
Dewan Bandaraya Bandar Mariupol pula berkata, serangan itu menyebabkan kerosakan besar. Beberapa rakaman video menunjukkan bangunan-bangunan terbakar, kereta-kereta musnah dan kawah besar kesan daripada serangan di luar hospital.
“Kami tidak faham bagaimana mereka tergamak mengebom hospital kanak-kanak. Orang ramai sukar mempercayai bahawa kejadian ini benar-benar berlaku,” kata Timbalan Datuk Bandar Mariupol, Serhiy Orlov.
Sementara itu, Zelenskyy dalam video terbaharunya berkata,  serangan itu merupakan jenayah perang.

“Negara jenis apakah Rusia ini yang takutkan hospital dan wad bersalin sehingga tergamak memusnahkannya?” tegasnya.
Bandar Mariupol telah dikepung oleh tentera Rusia selama beberapa hari. Beberapa cubaan untuk melaksanakan gencatan senjata bagi membolehkan orang awam meninggalkan bandar itu turut gagal dilaksanakan setakat ini. – AGENSI


Suami isteri mati dalam bilik air
Oleh ABDUL RASHID ABDUL RAHMAN

10 Mac 2022, 6:25 pm
CAMERON HIGHLANDS – Sepasang suami isteri ditemui mati di dalam bilik air sebuah rumah di tingkat dua Taman Puncak Tringkap di sini hari ini.
Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, dalam kejadian kira-kira pukul 9 pagi itu kedua-dua mangsa yang berumur 46 dan 35 tahun disahkan meninggal dunia di dalam bilik air.
“Berdasarkan laporan kedua-dua mangsa dipercayai rebah dan disahkan meninggal dunia di tempat kejadian.
“Namun punca kematian masih belum dapat dipastikan dan masih menunggu keputusan bedah siasat,” katanya di sini hari ini.
Tambahnya, tiga anak mangsa berumur dua tahun, lapan tahun dan 10 tahun yang turut berada di rumah berkenaan tidak mengalami kecederaan.
Menurutnya, mangsa telah diserahkan kepada pihak polis untuk tindakan lanjut. -KOSMO! ONLINE


Washington tarik balik keizinan hantar jet pejuang untuk Ukraine
Oleh KOSMO!

10 Mac 2022, 6:30 pm
WASHINGTON – Amerika Syarikat (AS) membuat keputusan mengejutkan apabila menarik semula persetujuan membenarkan Poland menghantar jet pejuang MiG untuk askar Ukraine seperti yang dipersetujui pada minggu lalu.
Akhbar Daily Mail melaporkan bahawa jurucakap Pentagon, John Kirby memaklumkan alasan penarikan balik ‘lampu hijau’ itu adalah kerana faktor keselamatan.
“Kami memandang serius penilaian komuniti perisikan dan pandangan mereka berdasarkan maklumat yang mereka ada.
“Berdasarkan penilaian mereka,  Setiausaha Pertahanan Lloyd Austin bersetuju bahawa penghantaran pesawat tempur  boleh disalah anggap oleh Presiden Vladimir Putin dan Rusia sebagai langkah campur tangan secara langsung dalam perang Ukraine,” kata Kirby
Tambahnya, penghantaran jet pejuang kepada Ukraine juga tidak memberi kebaikan kepada Pertubuhan Perjanjian Atlantik Utara (NATO) dan keselamatan negara serta rakyat AS.
Kirby berkata,  Austin berterima kasih kepada menteri pertahanan Poland yang juga sekutu NATO kerana mencari jalan untuk membantu Ukraine.

‘Namun begitu, Austin menegaskan bahawa kami tidak menyokong pemindahan pesawat pejuang tambahan kepada Tentera Udara Ukraine pada masa ini,” ujarnya. – Agensi


Isteri belasah suami guna topi keledar
Oleh KOSMO!

10 Mac 2022, 6:19 pm
JAKARTA – Aksi pertengkaran antara seorang lelaki dan wanita dipercayai pasangan suami isteri menjadi tular di media sosial Indonesia kerana memaparkan si suami yang dipukul menggunakan topi keledar sehingga bajunya koyak, lapor laman Berita Hits hari ini.
Dalam kejadian yang dilaporkan berlaku di wilayah Jawa Tengah itu,  mereka dilihat sedang berdiri di tepi sebatang jalan bersebelahan sebuah kawasan sawah padi.
Wanita berkenaan memegang sebuah topi keledar sebelum menghayunnya ke badan lelaki itu.
Lelaki itu  tidak melawan, sebaliknya hanya cuba mengelak daripada dipukul dengan menghalang menggunakan tangannya.
Wanita berkenaan bagaimanapun tidak mengendahkan keadaan itu dan terus membelasah lelaki tersebut menggunakan topi keledar pada anggota badan yang lain.
Video tersebut dirakam oleh seorang pemandu lain dari dalam keretanya yang kebetulan melalui kawasan tersebut ketika itu.

Sehingga kini, tiada sebarang penjelasan mengenai punca pertengkaran mereka. – AGENSI


Lima dron gagal kesan kedudukan dua mangsa tertimbus
Oleh ASLIZA MUSA

10 Mac 2022, 6:19 pm
IPOH – Usaha pasukan penyelamat menggunakan lima unit dron bagi mengesan kedudukan dua mangsa runtuhan batu di tapak kuari di Keramat Pulai, Jalan Simpang Pulai-Cameron Highlands di sini masih menemui jalan buntu.
Timbalan Komander Operasi Jabatan Bomba dan Penyelamat Malaysia (JBPM) Perak, Aidil Adlee Che Mee berkata, dron Unit Udara JBPM Perak yang dilengkapi teknologi pengimbas itu mampu mengesan suhu badan mangsa yang tertimbus runtuhan pada kedalaman sembilan hingga 12 meter.
Bagaimanapun katanya, setakat ini, tiada petunjuk positif dalam operasi mencari dan menyelamat dua mangsa yang memasuki hari ketiga.
“Pada operasi semalam, kita terbangkan empat dron, namun tiada petunjuk kesan haba daripada mangsa yang tertimbus. Hari ini kita cuba lagi satu dron, namun masih belum menjumpai kedudukan kedua-dua mangsa,” katanya ketika ditemui di lokasi kejadian di sini hari ini.
Menurut beliau, operasi hari ini membabitkan kerja-kerja pengalihan bongkah batu yang besar namun terpaksa ditangguhkan sementara ekoran hujan lebat pada sebelah pagi.
Katanya, keadaan cuaca yang tidak baik itu menyebabkan berlaku runtuhan bongkah-bongkah batu kecil dan gelungsuran tanah.

“Berdasarkan penilaian Jabatan Mineral dan Geosains (JMG) yang menyatakan (runtuhan batu kecil dan gelungsuran tanah) adalah petanda awal berlaku runtuhan yang besar.
“Hasil perbincangan dengan pihak polis, JMG dan pemilik kuari, proses mengalihkan bongkah di sektor yang ditetapkan hanya boleh dilakukan pada pukul 4 petang. Ini berdasarkan penilaian risiko oleh JMG,” katanya.
Terdahulu, dalam kejadian sekitar pukul 9.15 pagi kelmarin, dua mangsa yang tertimbus runtuhan batu dikenali sebagai Itam Lasoh, 43, dan Kheow Loo Siew Soon, 49.
Seorang lagi mangsa berusia 35 tahun yang mengalami patah tulang kaki dihantar ke Hospital Raja Permaisuri Bainun (HRPB) untuk rawatan manakala rakannya berusia 38 tahun cedera ringan. – KOSMO! ONLINE


Sindiket ah long ‘Ah Wee’ dan ‘Ricky’ tumpas
Oleh MUHD AFIQ AL-HAFIZ MAT YUSOF

10 Mac 2022, 6:03 pm
KUALA LUMPUR – Dua sindiket ah long tumpas selepas 44 ahli kumpulan terbabit termasuk ketuanya ditahan dalam serbuan sekitar Selangor, Negeri Sembilan, Melaka dan Pahang pada Selasa lalu.
Pengarah Jabatan Siasatan Jenayah Komersial (JSJK) Bukit Aman, Datuk Mohd. Kamarudin Md. Din berkata, dua sindiket berkenaan dikenali sebagai ‘Ah Wee’ dan ‘Ricky’ didapati mula beroperasi pada awal tahun 2021.
“Kesemua yang ditahan termasuk seorang wanita merupakan warga tempatan berusia dalam lingkungan 16 hingga 54 tahun.
“Polis turut merampas pelbagai barangan antaranya 17 buah kenderaan, 107 telefon, 234 set iklan pinjaman wang, satu tin cat merah, sebilah parang dan wang tunai berjumlah RM732,” katanya dalam kenyataan di sini hari ini.
Mengulas lanjut, sindiket tersebut menyasarkan golongan peniaga, kakitangan kerajaan dan swasta sebagai mangsa.
“Penawaran pinjaman ini akan dilakukan menerusi media sosial, risalah dan poster dengan kadar faedah antara 10 peratus hingga 30 peratus seminggu.

“Peminjam yang gagal membayar balik akan diberi tekanan berbentuk ugutan dan ancaman seperti perbuatan khianat terhadap harta benda milik peminjam,” jelasnya.
Katanya, sebanyak 13 kertas siasatan telah dibuka berkait penglibatan sindiket terbabit dalam aktiviti pinjaman wang. – KOSMO! ONLINE.


[VIDEO] Penunggang warga emas parah berlanggar Velffire
Oleh MOHD YUNUS YAKKUB

10 Mac 2022, 3:37 pm
KLANG – Seorang lelaki warga emas cedera parah selepas motosikal dinaiki terlibat dalam kemalangan dengan kenderaan pelbagai guna (MPV) di Pandamaran Jaya, di sini hari ini.
Kejadian kira-kira pukul 9.05 pagi mengakibatkan Mohd Shariff Semin,63, patah pada dua bahagian tulang rusuk, kaki dan tangan kanan.
Detik-detik kemalangan tersebut tular menerusi video berdurasi satu minit di laman sosial Facebook.
Ketua Polis Daerah Klang Selatan, Asisten Komisioner Cha Hoong Fong berkata, hasil siasatan mendapati kemalangan berlaku ketika MPV jenis Toyota Vellfire dipandu lelaki berusia 46 tahun sedang menghala ke Jalan Banting dari Jalan Kim Chuan.
“Semasa sedang bergerak terus, secara tiba-tiba warga emas yang menunggang motosikal jenis Honda Dash dari tepi jalan pada arah sama telah memasuki jalan utama.
“Ini menyebabkan pemandu MPV itu tidak sempat mengelak lalu terlanggar penunggang motosikal itu,” katanya dalam kenyataan hari ini.

Jelas beliau, impak pelanggaran itu mengakibatkan lelaki warga emas itu patah rusuk di bahagian kiri dan kanan selain patah kaki dan tangan kanan.
Tambah Hoong Fong, pihaknya telah mengesan lelaki yang memandu MPV itu dan mengarahkannya untuk membuat laporan polis.
“Kenderaan Vellfire itu telah dibawa ke Balai Trafik Ibu Pejabat Daerah Klang selatan untuk pemeriksaan Pusat Pemeriksaan Kenderaan Berkomputer (Puspakom).
“Kes disiasat mengikut Seksyen 43 Akta Pengangkutan 1987,” katanya. -KOSMO!ONLINE

View this post on Instagram

A post shared by Kosmo! Online | Akaun Rasmi (@kosmo_online)


‘Datang pakai Lacoste, balik pakai LV’
Oleh KOSMO!

10 Mac 2022, 5:55 pm
PETALING JAYA – Sebuah klip video memaparkan tindakan seorang lelaki mencuri sepasang kasut jenama mewah di sebuah butik tular di laman sosial sejak semalam.
Kejadian itu tular selepas seorang pengguna di laman Twitter dikenali sebagai Meri memuat naik rakaman sistem televisyen litar tertutup (CCTV) di butik berkenaan.
Berdasarkan rakaman berdurasi satu minit itu, kelihatan seorang lelaki yang datang ke butik memakai kasut jenama Lacoste namun sempat menukarnya sebelum beredar.
Bagaimanapun, apa yang menarik perhatian, pilihan individu tersebut bukanlah biasa-biasa kerana kasut yang dicuri merupakan jenama Louis Vuitton.
Menurut Meri, pihak butik menerima aduan daripada pengadu bahawa kasut miliknya didapati telah hilang pada pukul 3.49 petang semalam.
“Ceritanya petang tadi manager butik aku call, cakap ada pelanggan hilang kasut. Minta aku tengokkan CCTV.

“Tolong cari jap abang Lacoste ni, kot dia nak pulang balik kasut pelanggan aku, kasut dia ada jer kat depan butik,” dakwanya.
Susulan perkongsian itu, rata-rata orang ramai mengecam tindakan lelaki terbabit serta menyarankan agar pemilik butik menyediakan ruang penyimpanan.
“Kenapa biarkan kasut di luar, tak disediakan tempat ke kat dalam? Semoga abang Lacoste tak berakal pulangkan,” kata kilNusir.
“Kepada Abang Lacoste, pulanglah kasut orang, nanti balik takut kemalangan kaki putus. Jangan kata LV, Crocs pun tak boleh pakai dah,” nasihat leexmas717 pula. – KOSMO! ONLINE


Amaran hujan lebat di Kuala Lumpur, Selangor dan 4 negeri petang ini
Oleh ALWANI ZAFIRAH

10 Mac 2022, 5:46 pm
PETALING JAYA – Jabatan Meteorologi Malaysia (MetMalaysia) melaporkan hujan lebat serta ribut petir dijangka berlaku di enam negeri pada petang ini sehingga pukul 8 malam nanti.
MetMalaysia menerusi kenyataan di laman Facebook berkata, amaran ribut petir telah dikeluarkan melibatkan negeri Perak, Pahang, Selangor, Kuala Lumpur, Negeri Sembilan dan Sarawak.
“Hujan lebat serta ribut petir dilihat sedang tertumpu di sekitar Kampar dan Hilir Perak di Perak.
“Di Pahang, kawasan yang dijangka mengalami situasi yang sama adalah Tanah Tinggi Cameron dan Rompin serta keseluruhan Kuala Lumpur,” katanya di sini hari ini.
Sementara itu, MetMalaysia turut meramalkan hujan lebat, ribut petir dan angin kencang di Seremban dan Rembau, Negeri Sembilan.
Manakala bagi negeri Sarawak, hujan serta ribut petir hanya dijangka akan berlaku di sekitar bahagian Betong (Saratok), Sarikei, Sibu, Kapit, Bintulu (Tatau) dan Miri (Marudi). – KOSMO! ONLINE


Kuota VTL Malaysia-Singapura ditambah mulai Isnin
Oleh SITI A'ISYAH SUKAIMI

10 Mac 2022, 5:12 pm
PUTRAJAYA – Kuota harian bagi penumpang dibawah inisiatif Laluan Perjalanan Lengkap Vaksin (VTL Darat) Malaysia-Singapura akan ditambah daripada 2,160 orang kepada 3,420 orang mulai 14 Mac ini.
Menteri Pengangkutan, Datuk Seri Wee Ka Siong berkata, langkah ini akan membolehkan lebih ramai lagi penumpang dapat merentasi sempadan Malaysia-Singapura tanpa kuarantin dan lain-lain keperluan yang dikenakan sebelum ini.
“Keputusan ini diambil susulan pengumuman terdahulu yang meningkatkan kapasiti penumpang daripada 50 peratus kepada 100 peratus pada 16 Februari. Sehubungan itu, penjualan tiket bas untuk tambahan kuota harian ini akan bermula esok 11 bagi perjalanan mulai 14 Mac dan seterusnya.
“Pengendali bas yang ditetapkan Malaysia di Terminal Larkin di Johor Bahru akan terus mengendalikan VTL Darat ke Singapura ini,” katanya dalam satu kenyataan di sini hari ini.
Tambah beliau, penumpang masih tertakluk kepada keperluan perjalanan VTL Darat sedia ada termasuk menjalani ujian pra-berlepas (PDT) dan ujian semasa ketibaan (OAT).
Mengulas lanjut, Ka Siong berkata, walaupun peralihan Malaysia ke fasa endemik akan bermula pada 1 April dengan beberapa kelonggaran protokol perjalanan, perjanjian VTL Darat dengan Singapura kekal berkuat kuasa sebagai perjanjian dua hala antara kedua-dua kerajaan untuk terus memastikan keselamatan yang lebih baik bagi perjalanan darat ke dan dari Tambak Johor.

Ujarnya lagi, perjanjian dua hala ini akan diteliti dari semasa ke semasa oleh kedua-dua negara dan sebarang keputusan akan dimaklumkan kelak. -KOSMO! ONLINE


Wanita bengang beli kereta baru, rupanya bekas kemalangan
Oleh KOSMO!

10 Mac 2022, 3:45 pm
PETALING JAYA – Setiap individu pasti akan berasa marah dan sedih apabila ditipu oleh orang lain temasuklah dalam urusan jual beli kereta.
Seperti yang terjadi pada seorang pengguna, Nur Shakira, meluahkan rasa kecewa apabila mendapati kereta yang baru sahaja dibelinya merupakan kenderaan bekas kemalangan.
Menerusi perkongsiannya di media sosial, dia pada awalnya tidak menyedari tentang perkara itu, namun selepas seminggu menggunakan kereta tersebut secara tiba-tiba lampu ‘check engine’ menyala.
Dia kemudiannya berasa hairan dan terus membawa keretanya ke pusat servis syarikat berkenaan untuk diperiksa.
“Saya beli kereta menerusi ejen di Gua Musang, seminggu selepas saya terima kereta, naik lampu ‘check engine’ dan saya merasa pelik kenapa lampu boleh naik sedangkan kereta baru.
“Lepas itu, saya pergi ke pusat servis di Kota Bharu untuk buat pemeriksaan lanjut,” katanya.

Hasil daripada pemeriksaan yang dilakukan, pekerja di pusat servis memaklumkan terdapat beberapa komponen pada kereta mengalami kerosakan temasuklah kelihatan wayar penyambung yang telah putus mengakibatkan lampu tersebut menyala.
Dalam pada itu, pihak penjual juga tampil menceritakan perkara sebenar yang terjadi sebelum kereta tersebut diserahkan kepada pemilik.
Sementara itu, Shakira turut berkongsi tangkap layar perbualannya dengan penjual yang memaklumkan keretanya itu telah dibawa keluar oleh seorang pekerja untuk membeli rokok dan berlaku kemalangan sebelum diberikan kepadanya.
Sehubungan itu, rata-rata orang ramai meminta agar wanita tersebut membawa kes itu ke mahkamah sekiranya mempunyai bukti yang kukuh.
“Kes macam ini memang banyak, cuma ramai yang tak perasan, peniaga tipu pembeli kata barang baru, rupanya bekas kemalangan atau sebagainya, bawa kes ni ke mahkamah puan, bawa semua bukti dan tuntut keadilan,” komen seorang pengguna.
“Lawan kes ini sampai menang kak, semoga dipermudahkan, kereta bukan murah,” ujar Fizz Ejam. – KOSMO! ONLINE


Peta Rusia, Barat pamer situasi berbeza perang di Ukraine
Oleh KOSMO!

10 Mac 2022, 5:02 pm
KIEV – Tentera Rusia dilaporkan membuat kemaraan kecil dalam beberapa hari lepas dan terus mengebom bandar-bandar utama Ukraine seperti Kharkiv, Chernihiv, Sumy dan Mariupol.
Menurut akhbar El Pais semalam, tentera Moscow turut bersiap sedia untuk mengepung  Kiev.
Berhampiran  bandar ibu negara Ukraine itu, serangan paling aktif dilaporkan tercetus di Irpin, pinggir Kiev, di mana orang awam turut menjadi mangsa bedilan artileri.
Menurut media Barat, tentera Rusia tidak banyak melakukan kemaraan  kerana sedang memberi tumpuan bagi operasi-operasi baharu.
Namun, sumber tentera Rusia menyatakan,  tentera negara itu menguasai kawasan lebih luas daripada yang dipaparkan dalam peta Barat.
Dalam pada itu, penganalisis-penganalisis bersetuju bahawa matlamat Moscow sekarang adalah mengepung Kiev untuk memaksa tentera Ukraine menyerah kalah.

Di timur laut Ukraine, pertempuran berlaku di Chernihiv dan Sumy iaitu dua bandar di mana tentera Rusia cuba mewujudkan talian komunikasi ke Kiev.
Di bahagian timur pula, pasukan risikan Britain memaklumkan bahawa serangan berterusan di Kharkiv, bandar kedua terbesar di Ukraine.
Selain itu, tentera Rusia juga dilaporkan membuat kemaraan yang besar di bahagian selatan Ukraine pada minggu lepas.
Beberapa laporan menyebut askar Presiden Vladimir Putin itu  telah mengepung Mariupol.
Kesemua pergerakan itu menunjukkan bahawa tentera Vladimir Putin akan masuk melalui Odessa iaitu pelabuhan utama di Laut Hitam. – AGENSI


BN dekati pengundi dalam kempen pusingan akhir
10 Mac 2022, 4:28 pm
MERSING: Barisan Nasional (BN) akan memfokuskan kepada kempen bersemuka calonnya bagi mendekati lebih ramai pengundi di kawasan mereka, dalam kempen pusingan akhir yang berbaki dua hari lagi.
Pengarah Komunikasi Barisan Nasional (BN) Johor, Datuk Seri Dr Adham Baba, berkata gerak kerja jentera pilihan raya parti juga akan dipercepatkan bagi memastikan kesemua 56 calon BN dapat bertemu dengan lebih ramai pengundi.
“Lagi dua hari sebelum kempen PRN Johor berakhir, BN mahu setiap calon bertemu dengan sebanyak mungkin pengundi di kawasan DUN masing-masing.
“Oleh itu, kempen BN sekarang lebih kepada ‘visibility’ kehadiran calon yang dapat dilihat pengundi,” katanya.
Beliau berkata demikian selepas perasmian Majlis Penyerahan Benih Padi IS21 kepada Komuniti Endau.
Majlis itu disempurnakan Perdana Menteri, Datuk Seri Ismail Sabri Yaakob. Hadir sama, Menteri Perpaduan Negara, Datuk Halimah Mohamed Sadique.

Mengulas lanjut, Dr. Adham yang juga Menteri Sains Teknologi dan Inovasi (MOSTI), berkata jentera BN bagi PRN Johor paling berstruktur kerana sudah menjalani latihan simulasi.
Selain itu, katanya, jentera BN juga mampu menjalankan kempen mengikut prosedur operasi standard (SOP) ditetapkan bagi mengekang penularan COVID-19.
“BN pada asasnya kukuh, jika kita lihat di Johor sahaja UMNO mempunyai sebanyak 2,400 cawangan. Itu tidak termasuk MCA dan MIC.
“Jentera pilihan raya BN paling berstruktur kerana mereka telah dilatih menghadapi sebarang pilihan raya negeri, pilihan raya umum dan pilihan raya kecil,” katanya.


Pilih anak tempatan di DUN Simpang Jeram
10 Mac 2022, 3:42 pm
MUAR- Calon Barisan Nasional (BN) Dewan Undangan Negeri (DUN) Simpang Jeram, Datuk Lokman Md. Don menyifatkan pengundi di situ memerlukan wakil pemimpin tempatan bagi ‘menjaga’ mereka..
Dengan bersandarkan tema kempen #orgcnijagacni, Lokman, 60, berkata, pengundi di DUN Simpang Jeram tidak memerlukan calon orang luar jika ada anak tempatan yang sentiasa ada di sini walaupun selepas berakhirnya Pilihan Raya Negeri (PRN) Johor nanti.
Mengulas lanjut, beliau berkata, besar harapannya supaya DUN Simpang Jeram mampu menyumbang kepada pembentukan kerajaan negeri oleh BN, minggu depan.
“Sebagai anak tempatan saya memang ada di sini walaupun selepas berakhirnya PRN kelak, menang atau tidak saya tetap di sini.
“Malah aktiviti saya sebelum adanya PRN ini pun memang banyak meluangkan masa di sini, jadi  saya memang rapat dengan orang di sini.
“Menjadi anak tempatan merupakan kelebihan buat saya dan biarlah saya yang menjaga kawasan ini,” katanya ketika ditemui di Pusat Gerakan BN DUN Simpang Jeram, di sini.

DUN Simpang Jeram menyaksikan pertandingan empat penjuru yang  mana Lokman menerima tentangan hebat daripada penyandangnya yang juga Timbalan Presiden Parti Amanah Negara (Amanah), Datuk Seri Salahuddin Ayub selain calon Perikatan Nasional (PN), [email protected] Zahrul Salleh dan calon daripada Parti Pejuang Tanah Air (Pejuang), Mahaizal Mahmor.
Pada masa sama, Lokman berkata, pihaknya tidak menolak kemungkinan faktor kekalahan BN selama tiga penggal di DUN Simpang Jeram sebelum ini adalah keranacalon yang ditampilkan bukan anak tempatan.
Justeru, beliau berharap, strategi BN kali ini meletakkan calon tempatan akan memberikan kelebihan dan membuahkan hasil.
Beliau yang juga Timbalan Penerangan BN Johor berkata, pihaknya cuba mengelakkan kempen bersifat syok sendiri sehingga menimbulkan situasi tidak senang kepada pengundi.
Beliau berkata, pihaknya menekankan kepada jentera untuk sentiasa menjaga imej dan tingkah laku supaya tidak dipandang serong oleh pengundi kerana  tidak mahu ada isu kecil hati dalam kalangan mereka.
Sehubungan itu, katanya, beliau sedaya upaya memenuhi permintaan penganjur untuk menghadiri setiap acara sepanjang tempoh berkempen dan menyantuni semua pengundi dengan sebaik mungkin.
“Kecil hati ini bahaya, jadi jentera kena memainkan peranan untuk menghormati pengundi, kalau ada kekurangan mesti ‘cover’ (lindung) balik.
“Saya berpesan kepada  jentera dalam memastikan keselamatan jangan suka tahan kereta orang misalnya, dalam keadaan kita nak minta orang percaya amat penting untuk sentiasa bersopan santun.
“Saya minta jentera supaya sentiasa bersopan santun dan berhemah, kalau tidak nanti orang meluat. Selain  itu penampilan jentera juga perlu sentiasa dilihat ‘siuman’ (baik),” katanya.
Beliau berkata, DUN Simpang Jeram mempunyai kira-kira 40,000pengundi dengan 54 peratusnya adalah pengundi Cina.
Katanya, sepanjang lebih seminggu berkempen, pihaknya menerima maklum balas baik daripada pengundi Cina yang rata-rata mulai sedar bahawa parti pembangkang yang membentuk kerajaan selepas Pilihan Raya Umum Ke-14 (PRU-14) tidak berupaya membela mereka.


Tarikh semakan tawaran ke sekolah khusus 2021 ditetapkan 15 Mac ini
Oleh MOHD. HUSNI MOHD. NOOR

10 Mac 2022, 4:53 pm
PUTRAJAYA – Tarikh semakan tawaran kemasukan tingkatan 1, tingkatan 4 dan tahun 1 Sijil Vokasional Malaysia (SVM) ke Sekolah Khusus Tahun 2022 adalah ditetapkan pada 15 Mac 2022.
Kementerian Pendidikan (KPM) menerusi satu kenyataan berkata, semakan tawaran boleh dilakukan melalui pautan https://spskt1.moe.gov.my bagi kemasukan ke tingkatan 1 dan https://spskt4.moe.gov.my bagi kemasukan ke tingkatan 4 serta Tahun 1 SVM.
Menurutnya, tawaran kemasukan Sekolah Khusus ini melibatkan Sekolah Berasrama Penuh (SBP), Sekolah Menengah Kebangsaan Agama (SMKA), Sekolah Menengah Teknik (SMT), Kolej Vokasional (KV) dan Maktab Tentera Diraja (MTD) bawah Kementerian Pertahanan.
“Pendaftaran secara dalam talian bagi murid baharu tingkatan 1 dan tingkatan 4 di SBP dan SMKA adalah pada 21 Mac 2022 hingga 25 Mac 2022.
“Manakala, pendaftaran secara fizikal bagi murid baharu tingkatan 4 di SBP dan SMKA adalah pada 5 April 2022.
“Selain itu, pendaftaran secara fizikal bagi murid baharu tingkatan 1 di SBP dan SMKA akan dimaklumkan oleh KPM,” katanya.

Katanya, pendaftaran secara fizikal bagi murid baharu tingkatan 4 dan Tahun 1 SVM di SMT dan KV pula adalah pada 7 April 2022.
Jelasnya lagi, pendaftaran bagi murid baharu tingkatan 4 ke MTD akan dimaklumkan melalui laman sesawang http://www.rmc-education.edu.my/. – KOSMO! ONLINE


Sindiket PLKS: Datuk antara 5 didakwa terlibat pengubahan wang haram
Oleh NUZULSHAM SHAMSUDDIN

10 Mac 2022, 5:39 pm
KUALA LUMPUR – Lima individu termasuk seorang lelaki bergelar Datuk dan sepasang suami isteri didakwa di Mahkamah Sesyen berasingan di sini hari ini atas 81 pertuduhan terlibat dalam pengubahan wang haram jutaan ringgit membabitkan sindiket pengeluaran Pas Lawatan Kerja Sementara (PLKS).
Mereka ialah ahli perniagaan Datuk Ab. Aziz Abdullah, 44; kakaknya, Anita Abdullah, 47; dan suami, Muhammad Semail, 43. Dua lagi ialah Abu Yazid Mohd., 38, dan Mohd. Hariza Mohd. Yusof, 34.
Bagaimanapun kelima-limanya mengaku tidak bersalah selepas pertuduhan dibacakan terhadap mereka di hadapan Hakim Suzana Hussin dan Azura Alwi.
Di hadapan hakim Suzana, Ab. Aziz didakwa atas 41 pertuduhan antaranya memiliki wang tunai dalam akaun lima anak lelakinya serta memiliki kenderaan mewah seperti GMC Yukon XL, Range Rover Sport, Mercedes Benz GLA dan Toyota Vellfire.
Selain itu, tertuduh turut memiliki beberapa buah rumah di kondominium dan apartmen di Jalan Bukit Setiawangsa dan Setapak di sini selain membeli ruang pejabat yang merupakan hasil daripada aktvitivi wang haram.
Di Mahkamah sama, Anita berdepan 15 pertuduhan iaitu memiliki wang dan menggunakan beberapa cek untuk membeli beberapa unit rumah kondominium serta beberapa unit lot kedai sekitar Taman Melati dan Taman Melawati di sini yang merupakan hasil aktiviti sama.

Bagi tertuduh Abu Yazid dia didakwa atas tiga pertuduhan iaitu memiliki wang simpanan dan  memperoleh dua buah kereta mewah jenis Range Rover dan Mercedes Benz yang juga hasil aktiviti yang sama.
Sementara itu di hadapan hakim Azura, Muhammad didakwa dengan 11 pertuduhan pengubahan wang haram wang berjumlah RM1.72 juta selain terdapat matawang asing Euro (EUR) 1,300 dan pound strerling (GBP) 2,000 dipercayai hasil daripada aktiviti sama.
Muhammad juga turut didakwa bersama Abu Yazid sebagai pengarah Panorama Indeks Sdn.  Bhd. memiliki wang tunai RM28,985 milik syarikat tersebut yang merupakan hasil aktiviti sama dan kesalahan didakwa dilakukan di CIMB Bank, Taman Melawati pada 6 April 2021.
Dalam pada itu, Mohd. Hariza pula didakwa atas sembilan pertuduhan memiliki wang berjumlah RM1.37 juta di dalam beberapa akaun bank dan menggunakan wang RM115,500 melalui sekeping ‘Banker Cheque’ CIMB Bank Berhad serta sekeping cek Public Bank Berhad sejumlah RM79,997.33 sebagai sebahagian daripada bayaran pembelian sebuah kereta jenis Toyota Vellfire yang merupakan hasil daripada aktiviti haram.
Pada masa prosiding di hadapan hakim Azura itu, Mohd. Hariza dan Ab. Aziz turut didakwa bersama-sama memiliki wang tunai sebanyak RM559,779.15 di dalam akaun semasa CIMB Bank Berhad milik syarikat Sepakat Hidayah yang merupakan hasil daripada aktiviti haram di CIMB Bank Berhad, Cawangan Taman Melawati pada 6 April 2021.
Mahkamah kemudian menetapkan 20 April ini untuk sebutan semula kes. -KOSMO! ONLINE


TMJ taja tanam rumput Stadium Bukit Jalil
Oleh MOHAMAD FAIZAL HASHIM

10 Mac 2022, 3:16 pm
JOHOR BAHRU – Pemilik kelab Johor Darul Ta’zim (JDT) bermurah hati untuk menaja kos penanaman rumput baharu sebagai hadiah kepada Stadium Nasional Bukit Jalil (SNBJ).
Tunku Mahkota Johor itu berkata, stadium itu akan menggunakan rumput jenis Zeon Zoysia yang sama digunakan di Stadium Sultan Ibrahim, Iskandar Puteri milik JDT.
“Saya telah membuat keputusan untuk menaja kos penanaman rumput baharu sebagai hadiah kepada Stadium Nasional Bukit Jalil. Ia adalah rumput jenis Zeon Zoysia, sama seperti di Stadium Sultan Ibrahim milik JDT.
“Saya telah mengarahkan pengurusan JDT untuk membantu Perbadanan Stadium Malaysia bagi memastikan Stadium Nasional tersebut mempunyai padang yang kualitinya layak untuk perlawanan bola sepak antarabangsa,” katanya menerusi hantaran di media sosial miliknya hari ini.
September tahun lalu, akhbar melaporkan struktur SNBJ yang memiliki kecerunan tinggi antara punca pihak pengurusan sukar memastikan padang sentiasa berada dalam keadaan sempurna.
SNBJ sudah menggunakan pelbagai jenis rumput termasuk bermuda, paspalum, cow grass dan kini dalam proses bertukar kepada zoysia.

Pemangku Pengarah Pusat Sukan, Kompleks Sukan Tunku Najihah, Universiti Sains Islam Malaysia (USIM), berkata, keadaan padang itu sendiri berada beberapa meter ke bawah dan kualiti pencahayaaan tidak mencukupi.
Keadaan stadium menyebabkan rumput sukar membesar dengan baik dan menyukarkan kontraktor menjalankan penyelenggaraan berkala.
Mengulas lanjut, Tunku Ismail meminta pihak berkuasa stadium untuk memastikan padang itu dijaga dengan rapi.
“Saya ingin meminta pihak berkuasa stadium untuk memastikan padang itu dijaga dengan rapi.
“Semua penggunaan bukan sukan hanya dilakukan jikalau langkah-langkah yang sesuai telah dilakukan bagi memastikan padang tersebut tidak rosak,” katanya.-KOSMO! ONLINE


Buruh mengaku curi mi segera, pakaian dalam
Oleh DIYANATUL ATIQAH ZAKARYA

10 Mac 2022, 2:55 pm
MELAKA – Seorang buruh anak lima diperintahkan menjalani kerja khidmat masyarakat selama tiga bulan selepas mengaku salah mencuri mi segera dan pakaian dalam di Mahkamah Majistret di sini, hari ini.
Majistret Mazana Sinin menjatuhkan hukuman itu terhadap tertuduh, Mohd. Halim Harun, 52, yang membuat pengakuan itu sejurus pertuduhan dibacakan oleh jurubahasa mahkamah.
Mengikut pertuduhan, tertuduh didapati telah mencuri pelbagai barangan termasuk ubat gegat, mi segera, pakaian dalam dan masker kecantikan bernilai RM83.82 milik pasar raya Lotus Cheng kira-kira pukul 9.15 malam, 5 Mac lalu.
Bagi kesalahan itu, tertuduh didakwa mengikut Seksyen 380 Kanun Keseksaan yang memperuntukkan hukuman penjara sehingga 10 tahun dan denda, jika sabit kesalahan.
Mengikut fakta kes, tertuduh didapati telah beredar melepasi kaunter bayaran bersama 11 barangan milik pasar raya berkenaan yang disedari pembantu pengurus pasar raya tersebut.
Barangan itu dimasukkan ke dalam beg sandang sebelum tertuduh ditahan di pintu keluar pasar raya terbabit.

Terdahulu, tertuduh yang tidak diwakili peguam merayu agar hukumannya diringankan dengan alasan hanya bekerja sebagai buruh dan perlu menanggung lima anak yang masih bersekolah, selain isteri tidak bekerja.
Katanya, tindakan itu dilakukan kerana tidak mempunyai wang yang mencukupi untuk membayar semua barangan keperluan rumah berkenaan. -KOSMO! ONLINE


Mydin Tunjong mampu capai jualan RM15 juta sebulan
Oleh ROHANA MOHD. NAWI

10 Mac 2022, 3:19 pm
KOTA BHARU – Syarikat pemborong dan peruncit, Mydin Mohamed Holdings Berhad (Mydin) menyasarkan jualan mencecah RM15 juta sebulan dengan pembukaan cawangan terbaharu, Mydin Tunjong di Bandar Baru Tunjong di sini.
Pengarah Urusan Mydin, Datuk Wira Dr. Ameer Ali Mydin berkata, pembukaan cawangan yang ke-67 Mydin pada hari ini juga memberi peluang pekerjaan kepada lebih 1,000 penduduk Kelantan dan 400 peniaga tempatan menjalankan perniagaan di ruang yang disediakan.
Menurutnya, Mydin Tunjong mengetengahkan produk keluaran usahawan tempatan melalui Bazar Siti Hawa yang disediakan di aras dua bangunan pusat beli-belah itu.
“Ia memberi peluang kepada peniaga untuk menjual pelbagai produk tempatan seperti pakaian, makanan, hasil kraf tangan dan pelbagai barangan yang boleh menarik perhatian pelanggan yang datang.
“Sasaran jualan RM15 juta sebulan itu dilihat mampu dicapai terutamanya apabila sempadan negara mula dibuka pada 1 April depan,” katanya pada sidang akhbar selepas Majlis Pembukaan Mydin Tunjong di sini hari ini.
Majlis perasmian pembukaan Mydin Tunjong disempurnakan oleh Ahli Dewan Undangan Negeri (ADUN) Pasir Tumboh, Abdul Rahman Yunos. -KOSMO! ONLINE


PRN Johor : BN telah lepasi ‘garis penamat’
Oleh MASTURAH SURADI

10 Mac 2022, 3:26 pm
KOTA TINGGI – Barisan Nasional (BN) yakin telah melepasi ‘garis penamat’ menjelang hari proses membuang undi bagi Pilihan Raya Negeri (PRN) Johor Sabtu ini.
Timbalan Pengerusi Barisan Nasional (BN), Datuk Seri Mohamad Hassan berkata, ia berikutan hasil analisisa diperolehi dari war room dan laporan yang ditimbal balik menyatakan BN mampu memperolehi 29 buah kerusi Dewan Undangan Negeri (DUN) Johor.
“Alhamdulillah bacaan dan anggaran saya buat, war room buat dan laporan-laporan kita timbal balik semua, setakat hari ini BN melepasi garis penamat tetapi dalam politik macam-macam boleh berlaku.
“Maka baki hari ini dan esok baki satu hari lagi untuk kita pastikan jentera terus dekati seramai mungkin pengundi agar kedudukan kita dapat diperkasakan dan diperkukuhkan lagi,”katanya kepada media selepas hadir majlis ramah mesra di Pusat Daerah Mengundi (PDM) Kampung Lukut di sini hari ini.
Turut hadir Ketua UMNO Bahagian Tenggara merangkap Menteri Sains Teknologi dan Inovasi (Mosti), Datuk Seri Dr. Adham Baba, calon BN DUN Panti, Hahasrin Hashim, calon BN DUN Pasir Raja, Rashidah Ismail.
Mohamad berkata, jentera perlu bekerja lebih kuat lagi dalam tempoh dua hari ini sekiranya mahukan 38 kerusi meskipun BN telah mencapai garis penamat.

“Kalau 28 kerusi draw, 29 kerusi boleh tubuh kerajaan bila saya kata garis penamat dah lepas la tu, jadi nak nasi tambah sambal ke belacan kena kerja kuat lagi supaya yang penting dapat dua per tiga lagi selamat.
“Seperti di Melaka dah selamat aman tak ada kotak katik bahkan Melaka mencurah-curah banyak pelabur datang di Melaka.
“Ini yang kita nak bila pelabur datang orang muda dapat manfaat. Banyak pelabur datang buka industri, buka perniagaan mereka pun perlukan tenaga kerja maka peluang pekerjaan banyak terbuka untuk orang muda,”katanya. -KOSMO! ONLINE


KKM perincikan SOP ulang alik ke Singapura
Oleh FARAHWAHIDA AHMAD

10 Mac 2022, 3:10 pm
SEGAMAT – Kementerian Kesihatan Malaysia (KKM) sedang memperincikan prosedur operasi standard (SOP) khas perjalanan ulang-alik harian ke Singapura bagi rakyat Malaysia yang bekerja di negara itu.
Menteri Kesihatan, Khairy Jamaluddin Abu Bakar berkata, perkara itu dijangka akan dimuktamadkan minggu hadapan selepas penelitian beberapa aspek dibuat termasuk perbincangan dengan pihak berkuasa negara berkenaan.
“Untuk mereka yang berulang alik ini, jika kita syaratkan mereka kena buat ujian COVID-19 setiap kali (rentas sempadan), ianya tidak praktikal.
“Jadi kita sedang memuktamadkan formula, mungkin ujian itu dibuat sekali seminggu sahaja, dan mereka kena tunjuk bukti bahawa ujian yang dilakukan itu adalah dalam tempoh seminggu.
“Saya harap pada minggu hadapan, InsyaAllah SOP ini dapat kita muktamadkan,”katanya ketika ditemui di Kampung Tengah, Segamat hari ini.
Khairy menambah, perbincangan SOP ulang alik itu bukan sahaja bersama Singapura, tetapi turut melibatkan negara-negara jiran lain seperti Thailand dan Brunei.

“Perihal ini masih dalam perbincangan saya dan rakan sejawatan saya di Singapura, Thailand dan juga Brunei.
“Ini kerana sempadan darat ini melibatkan mereka yang berulang alik setiap hari untuk tujuan kerja yang mana mereka perlu satu SOP khas yang sedikit berbeza daripada pengembara biasa,” ujarnya. -KOSMO! ONLINE


Festival eSukan Johor tawar hadiah terkumpul RM86,000
Oleh MUHAMMAD ZUHAILY BADLISHAH

10 Mac 2022, 3:10 pm
FENOMENA luar biasa eSukan memang tidak dapat disangkal lagi apabila ia muncul antara industri utama yang berkembang pesat sejak dua tahun lalu dan mendapat pengiktirafan di seluruh dunia.
Sehubungan itu, Kumpulan Prasarana Rakyat Johor Sdn. Bhd. (KPRJ) melalui anak syarikatnya, Sports Johor Sdn. Bhd. (SJSB) tampil menganjurkan kejohanan terbesar eSukan di negeri Johor iaitu Festival eSukan Johor (JEF22).
Pengurus Besar SJSB, Mohd. Johari Tarmizi berkata, penganjuran JEF22 bakal memberi peluang buat Johor untuk mempromosi dan mempersiapkan diri sebagai hab e-Sukan di Malaysia dalam tempoh lima tahun lagi.
“Objektif utama mempromosikan eSukan untuk membangunkan platform kompetitif kepada semua atlet eSukan di Johor. Festival julung kali ini mempunyai tiga peringkat dan ia akan menjadi acara tahunan terbesar di negeri ini,” katanya.
Sementara itu, Ketua Pegawai Eksekuti KPRJ, Lukman Abu Bakar berharap, JEF22 mampu melahirkan sekurang-kurangnya lima pemain secara konsisten dari setiap liga untuk mewakili negara di peringkat antarabangsa.
“JEF22 juga memberi peluang kepada komuniti eSukan di Johor untuk melibatkan diri dalam penganjuran acara bukan sahaja sebagai sukarelawan tetapi juga membuka peluang pekerjaan,” jelasnya.

TIGA kategori permainan video iaitu FIFA 22, MLBB dan PUBG Mobile akan dipertandingkan pada JEF22 yang akan bermula 22 Mac ini. – SPORTS JOHOR
Kejohanan yang ditaja oleh KPRJ itu menawarkan hadiah terkumpul keseluruhan berjumlah RM86,000 dengan menyasarkan penyertaan daripada 7,500 atlet termasuk pasukan jemputan yang mempunyai nama besar dalam industri eSukan.
Kesemua peserta berpeluang menunjukkan kehandalan masing-masing dalam tiga jenis judul permainan video iaitu FIFA 22, Mobile Legends Bang Bang (MLBB) dan PlayerUnknowns Battlegrounds (PUBG) Mobile.
Peringkat pertama JEF22 diadakan secara atas talian bermula 22 Mac ini diikuti peringkat kedua (22 Mei) dan peringkat ketiga (22 Julai) sebelum berlangsungnya Grand Final di Arena Larkin pada 22 September 2022.
Juara bagi setiap peringkat akan membawa pulang RM3,000 untuk kategori FIFA 22, RM1,500 (MLBB) dan RM1,500.00 (PUBG Mobile). Pemenang Grand Final FIFA 22 pula bakal membawa pulang RM10,000, RM8,000 (MLBB) dan RM8,000.00 (PUBG Mobile).


8 laluan untuk keselamatan penunggang
Oleh MOHD SHAZWAN YUSOP

10 Mac 2022, 3:19 pm
SEJAK kebelakangan ini, minat segelintir masyarakat terhadapaktiviti berbasikal semakin
tinggi seiring kesedaran penjagaan kesihatan.
Meskipun begitu, aktiviti berbasikal hadir dengan risiko tersendiri, terutamanya berkaitan keselamatan
termasuk terlibat dalam kemalangan maut.
Menyedari hakitat itu, Perbadanan Putrajaya (PPj) tampil memperkenalkan laluan basikal lebih selamat serta lengkap dengan keperluan penunggang.
Inisiatif dikenali sebagai Putrajaya Cycling Route (PCR) itu membolehkan para penunggang boleh memilih beberapa laluan melalui sekitar pusat pentadbiran Kerajaan Persekutuan.
Pengarah Rekreasi dan Operasi, Jabatan Landskap dan Taman PPj, Asmah Yahaya berkata, PCR merupakan inisiatif di bawah Blueprint Cycling Putrajaya dalam menjadikannya bandar
rekreasi dan pelancongan.
Ujarnya, objektif utama PCR adalah untuk menyediakan peta laluan basikal sebagai panduan kepada penunggang dan penggemar sukan berbasikal terutama pelancong di Putrajaya.

Jelasnya, ia juga selaras menjadikan Putrajaya sebagai Bikeable City iaitu inisiatif ke arah Putrajaya Green City 2025.
“Kini, penunggang basikal boleh merancang dan membuat pilihan berkaitan laluan bersesuaian bagi
menjalankan aktiviti berbasikal yang sangat popular di bandar ini.
“Penyediaan PCR ini meletakkan Putrajaya setanding bandar raya terkenal lain seperti Melbourne (Australia), Amsterdam (Belanda) dan Taipei (Taiwan),” katanya ketika ditemu
bual Horizon baru-baru ini.
Projek PCR mendapat kerjasama Kementerian Alam Sekitar dan Air sebagai penyelaras projek Green
Technology Application for the Development of Low Carbon Cities.
Fasa 1 pembangunan PCR melibatkan lapan laluan merangkumi jarak keseluruhan 180 kilometer (km) dengan Anjung Floria di Presint 4 dijadikan lokasi hentian permulaan dan penamat.
ASMAH menunjukkan beberapa laluan berbasikal yang diwujudkan di sekitarPutrajaya.
Kelapan-lapan laluan berkenaan adalah Persisiran dengan jarak 10.65km, Bougainvillea (14.04km), Patriot
8 laluan basikal untuk keselamatan penunggang (17.21km), Botani (22km), Empangan (30km), Hujan Hujan (22km), Wetland (28.30km) dan Damar (35.80km).
“Setiap laluan adalah berbeza mengikut tema, terutamanya dari aspek peringkat umur dan jenis basikal
digunakan.
Misalnya, laluan Wetland dikhususkan bagi basikal mendaki sahaja,” katanya. Ujar Asmah, pihaknya turut
menyediakan enam hentian di sepanjang PCR dilengkapi kemudahan asas diperlukan penunggang basikal.
Antara kemudahan itu adalah tempat pembaikan dan pam basikal, tandas awam, water dispenser, medan selera, surau, parkir, tandas dan tempat rehat.
“Kami menandakan 25 check point terbaik bagi penunggang basikal bergambar berlatarbelakangkan
monumen ikonik di Putrajaya,” katanya.
Menariknya, PPj turut membangunkan aplikasi MyPutrajaya Bike bagi membantu penunggang
basikal membuat pilihan laluan.
Tegasnya, pengunjung perlu mengimbas kod QR laluan dipilih bagi mendapatkan jarak laluan, tempoh
perjalanan, jenis basikal bersesuaian serta senarai hentian dan check point.


APMM buat pelayaran ihsan hantar bayi sakit
Oleh MOHD AZLI ADLAN

10 Mac 2022, 3:03 pm
KUALA TERENGGANU – Maritim Malaysia (APMM) melakukan perkhidmatan ihsan menghantar seorang bayi lelaki untuk mendapatkan rawatan ke Hospital Sultanah Nur Zahirah (HSNZ) di sini malam tadi.
Bayi berusia 11 bulan itu dibawa dengan menaiki Kapal Maritim (KM) Nusa dari Pulau Redang, Kuala Nerus dekat sini pada pukul 7 malam.
Pengarah Maritim Terengganu, Kepten Maritim Muhammad Suffi Mohd. Ramli berkata, bayi terbabit mengalami simptom najis berdarah yang memerlukan pemeriksaan lanjut bagi rawatan segera di HSNZ.
“Perkhidmatan pelayaran ihsan daripada APMM telah dipohon kerana pergerakan menggunakan jalan laut terutama pada waktu malam masih berbahaya ekoran ombak tinggi pada masa ini.
“Pesakit (bayi lelaki) berkenaan telah dibawa menaiki KM Nusa dengan ditemani ahli keluarganya,” katanya di sini hari ini.
Muhammad Suffi berkata, KM Nusa yang membawa bayi berusia 11 bulan itu selamat tiba ke Jeti Maritim Terengganu seterusnya dikejarkan ke HNSZ dengan ambulans.

Tambah beliau, operasi perkhidmatan pelayaran ihsan itu selesai sepenuhnya pada pukul 3 pagi tadi. – KOSMO! ONLINE


Kerajaan pandang serius isu LGBT
Oleh NUR HUDA MUSA

10 Mac 2022, 3:28 pm
PETALING JAYA – Kerajaan memandang serius isu berkaitan lesbian, gay, biseksual dan transgender (LGBT) yang dilihat semakin membimbangkan.
Menteri di Jabatan Perdana Menteri (Hal Ehwal Agama), Datuk Idris Ahmad berkata, isu LGBT juga perlu diberi perhatian oleh semua pihak meliputi badan bukan kerajaan (NGO) serta masyarakat awam.
“Negara ini berpegang kepada agama Islam sebagai agama Persekutuan yang menerapkan nilai moral berlandaskan adat, budaya serta agama, maka LGBT adalah bertentangan dengan agama, moral dan budaya Malaysia.
“Homoseksual adalah bertentangan dengan undang-undang negara, bukan saja undang-undang jenayah syariah tetapi juga undang-undang sivil,” katanya semasa menjawab soalan Che Alias Hamid (Kemaman) di Dewan Rakyat, hari ini.
Idris berkata, di bawah Seksyen 377 Kanun Keseksaan, adalah menjadi satu kesalahan bagi mana-mana orang yang melakukan persetubuhan bertentangan aturan fitrah.
“Kerajaan melalui mantan Perdana Menteri, Tun Dr. Mahathir Mohamad, sudah menegaskan pada 16 Jun 2019 di Cambridge Union, United Kingdom, bahawa Malaysia bertegas tidak akan mengalah kepada sebarang tekanan untuk menerima amalan songsang dalam kalangan rakyat negara ini, terutama membabitkan unsur LGBT.

“kerajaan melalui Jabatan Kemajuan Islam Malaysia (JAKIM) juga sudah mengambil inisiatif dengan membangunkan Pelan Tindakan Sosial Islam (PTSI) 2019-2025 bagi menangani gejala sosial dalam kalangan masyarakat, terutama permasalahan sosial dihadapi masyarakat Islam yang semakin meruncing,” ujarnya.
Katanya, ia membabitkan pelbagai isu seperti penagihan dadah, remaja hamil (tidak berkahwin), pembuangan bayi, perceraian, gelandangan, penularan virus HIV/AIDS, penagihan arak, seks bebas, sumbang mahram, jenayah juvana, amalan gaya hidup songsang dan sebagainya.
“Pelaksanaan PTSI juga mendukung Dasar Sosial Negara bawah Kementerian Pembangunan Wanita, Keluarga dan Masyarakat (KPWKM),” tambahnya. – KOSMO! ONLINE


Bekalan elektrik 12 premis judi dipotong
Oleh ISKANDAR SHAH MOHAMED

10 Mac 2022, 3:07 pm
KLANG – Sebanyak 12 premis yang menjalankan aktiviti judi atas talian di sekitar daerah ini dikenakan tindakan pemotongan bekalan elektrik oleh pihak berkuasa dalam tempoh dua hari.
Operasi pemotongan itu dijalankan Bahagian Siasatan Jenayah Ibu Pejabat Polis Daerah (IPD) Klang Utara dan Tenaga Nasional Berhad (TNB) Cawangan Klang bermula kelmarin.
Ketua Polis Daerah Klang Utara, Asisten Komisioner S. Vijaya Rao berkata, tindakan tegas itu dilakukan bagi mencegah aktiviti perjudian online yang dilihat membimbangkan sejak kebelakangan ini.
Katanya, risikan dan operasi masih dijalankan pihaknya bagi memastikan kegiatan haram itu digempur sepenuhnya.
“Selain memotong bekalan elektrik itu, kita meminta pemilik premis tidak sewenang-wenangnya menyewa premis kepada sindiket perjudian.
“Tindakan tegas akan diambil ke atas mana-mana pihak yang mengingkarinya,” katanya dalam kenyataan hari ini.

Tambah Vijaya, operasi sama turut dijalankan pihaknya masing-masing melibatkan 32 dan 26 premis pada 2020 serta tahun lalu. -KOSMO! ONLINE


Pengawal keselamatan maut, rakan cedera ditembak
11 Mac 2022, 8:50 pm
SUBANG – Seorang pengawal keselamatan maut manakala rakan sekerjanya cedera akibat ditembak dalam kejadian rompakan berdekatan sebuah bank di Puchong Prima, dekat sini hari ini.
Ketua Polis Daerah Subang Jaya, Asisten Komisioner Abd Khalid Othman berkata, siasatan awal mendapati kedua-dua pengawal keselamatan itu sedang membawa sejumlah wang.
“Mereka dikatakan sedang mengawal van keselamatan berkenaan ketika kejadian.
“Suspek yang menembak kedua-dua mangsa dipercayai berjaya meloloskan diri,” ujarnya.
Jelas beliau, maklumat lanjut berkenaan kejadian itu belum dapat dipastikan.
“Kita masih menjalankan siasatan lanjut sama ada kedua-dua mangsa hendak mengambil wang dari bank tersebut atau mengeluarkan wang dari van untuk dibawa ke bank di lokasi kejadian,” ujarnya.

Berita lanjut menyusul… – KOSMO! ONLINE.


Pemandu lori pukul anak tiri diburu
Oleh ISKANDAR SHAH MOHAMED

11 Mac 2022, 9:07 pm
SHAH ALAM – Seorang pemandu lori yang tular memukul anak tirinya berusia lima tahun kini diburu polis.
Suspek berusia 30 tahun itu dikatakan menampar dan memulas dua tangan kanak-kanak lelaki berkenaan sambil memarahinya.
Timbalan Ketua Polis Daerah Shah Alam, Superintendan Ramsay Anak Embol berkata, laporan berkaitan kes itu diterima daripada ibu mangsa berusia 25 tahun di Taman Sri Muda, Seksyen 25, di sini sebelum satu video tular menerusi aplikasi WhatsApp.
“Hasil penelitian video itu mendapati suspek memarahi mangsa selain menampar dan memulas kedua-dua tangannya.
“Selain itu, ibu mangsa telah mempertahankannya daripada terus dipukul suspek dengan memeluk kanak-kanak tersebut,” katanya dalam kenyataan hari ini.
Jelas Ramsay, siasatan mendapati  pasangan itu baru mendirikan rumah tangga sejak sebulan lalu. -KOSMO!ONLINE


Saintis temui ‘ikan pelangi’ di Maldives
Oleh KOSMO!

11 Mac 2022, 8:30 pm
MALE, MALDIVES – Saintis-saintis dilaporkan menemui ikan becok berwarna pelangi yang menakjubkan dan hidup yang di ‘zon senja’ di luar pantai Kepulauan Maldives, lapor akhbar Daily Mail semalam.
Ikan becok jenis rose-veiled fairy dan berwarna-warni itu adalah penemuan baharu dalam dunia sains. Ia ditemui hidup pada kedalaman antara 40 hingga 70 meter di bawah permukaan laut.
Ia diberi nama saintifik Cirrhilabrus finifenmaa untuk menghormati bunga kebangsaan Maldives iaitu bunga mawar merah jambu. Finifenmaa bermaksud mawar dalam bahasa tempatan.
Spesis berkenaan adalah yang pertama ditemukan oleh saintis Maldives, Ahmed Najeeb yang merupakan pengarang bersama kajian dan ahli biologi di Institut Penyelidikan Marin Maldives.
‘’Saintis asing selalu menggambarkan spesies yang ditemui di Maldives tanpa banyak melibatkan saintis tempatan, malah mereka yang endemik di Maldives,’’ katanya dalam satu kenyataan.
“Penemuan kali ini adalah berbeza dan buat pertama kalinya mengujakan terutama selepas berpeluang bekerja bersama pakar iktiologi terkemuka dan menemukan spesies yang begitu elegan dan cantik ini,’’ jelas beliau.

Spesies itu pertama kali ditemui 30 tahun lalu tetapi dipercayai adalah jenis Cirrhilabrus rubrisquamis atau ikan becok red velvet fairy.
Ikan becok merupakan spesies ikan berwarna terang yang diketahui bertukar warna apabila menjadi dewasa, demikian menurut pengarang kanan kajian, Luiz Rocha dari Akademi Sains California.
Menurutnya, spesies ikan berkenaan pada usia remaja kelihatan sangat serupa dan ciri-ciri yang berbeza hanya dapat dikenal pasti apabila ia meningkat dewasa. – Agensi


Infografik gesa orang ramai ambil dos ke-4 palsu – KKM
Oleh LUQMAN RIDHWAN MOHAMED NOR

11 Mac 2022, 8:30 pm
PUTRAJAYA – Kementerian Kesihatan (KKM) menafikan pernah mengeluarkan infografik tular yang mendakwa orang ramai perlu perlu mengambil dos keempat vaksin bagi melawan varian Omicron.
Katanya dalam satu kenyataan di Facebook, infografik tersebut adalah palsu dan ia tidak pernah dikeluarkan oleh pihak kementerian.
“Bagi memastikan fasa peralihan ke endemik yang akan bermula pada 1 April 2022 nanti dilaksanakan dengan selamat, fokus paling utama adalah memupuk kesedaran komuniti ataupun solidariti komuniti serta tanggungjawab individu terhadap pematuhan prosedur operasi standard (SOP) dan meluaskan capaian program vaksinasi sedia ada.
“Bagaimanapun, seperti yang diumumkan Menteri Kesihatan pada 24 Februari 2022, penerima vaksin lengkap jenis Sinovac berumur 18 tahun ke atas dan warga emas berumur 60 tahun ke atas yang telah menerima vaksin lengkap semua jenis perlu mendapatkan dos penggalak bagi mengekalkan status vaksinasi lengkap mereka,” katanya hari ini.
Menurutnya, tempoh masa yang ditetapkan telah dilanjutkan sehingga 31 Mac depan dan bermula 1 April ini, status vaksinasi lengkap akan ditukar kepada tidak lengkap sekiranya masih belum mendapat dos penggalak. – KOSMO! ONLINE


Hatrik Caion pacu kemenangan Selangor
Oleh KOSMO!

11 Mac 2022, 11:13 pm
JUARA lima kali, Selangor tidak berdepan masalah apabila membelasah kelab Liga M3, Harini FT 6-0 pada aksi pusingan pertama Piala FA di Stadium Majlis Bandaraya Petaling Jaya, sebentar tadi.
Bagaimanapun, tuan rumah sepatutnya mampu memperoleh lebih banyak gol berdasarkan deretan peluang yang diperoleh sepanjang 90 minit permainan.
Salah satu faktornya adalah disebabkan ketenangan penjaga gol Harini FT, Farizal Harun yang pernah menyarung jersi Negeri Sembilan, ATM, Felda United, Selangor dan Kelantan sebelum ini serta sentuhan penyudah tumpul daripada jentera serangan Selangor.
Perbezaan kualiti pemain yang dimiliki kedua-dua pasukan menyaksikan perlawanan berlangsung secara satu arus dengan menyaksikan Harini FT lebih tertumpu di kawasan sendiri dan menjurus kepada taktikal serangan balas.
Bagaimanapun, Red Giants terpaksa menunggu sehingga minit ke-17 untuk membuka jaringan menerusi Herlison Caion dan berselang 12 minit kemudian, giliran Hyuri Henrique pula menambah gol kedua buat Selangor.
CAION (kanan) dan Hyuri (kiri) meraikan jaringan ketika bantu kemenangan 6-0 Selangor ke atas Harini FT di pusingan pertama Piala FA di Stadium Bandaraya Petaling Jaya, sebentar tadi. – FB SELANGOR FC
Situasi bola mati sekali lagi menghadiahkan kegembiraan buat Red Giants apabila menambah gol ketiga, kali ini menerusi ketua pasukannya, Safuwan Baharudin pada minit ke-42.

Bersambung babak kedua, Selangor hanya memerlukan tempoh seminit untuk menambah derita Harini FT dan kali ini giliran pemain mudanya, Syahir Bashah cipta nama selaku penjaring.
Walaupun Harini FT kekal dengan keberanian untuk cuba memecah pertahanan Selangor, faktor pengalaman nyata menjadi penghalang kelab Liga M3 itu memperoleh gol pertamanya.
Caion terus pamer bisa apabila menambah dua gol dalam tempoh tiga minit, bermula pada minit ke-63 dan ke-66.
Di Stadium Sultan Ismail Nasiruddin Shah, Kuala Terengganu, Kelantan United FC mengesahkan kemenangan selesa 4-0 ke atas Kinabalu Jaguar FC.
Kesemua gol The Green Deers dijaringkan oleh Muhammad Haziq Mohd Subri pada minit ke-34, Muhammd Ashraff Aliffuddin Yasin (m-42), Amidu Salifu (m-51) dan Njoku Jacob (m-57). – KOSMO! ONLINE


Amaran ribut petir di empat negeri
Oleh ALWANI ZAFIRAH

11 Mac 2022, 9:43 pm
PETALING JAYA – Jabatan Meteorologi Malaysia (MetMalaysia) melaporkan hujan lebat serta ribut petir dijangka berlaku di empat negeri malam ini.
Sehubungan itu, MetMalaysia dalam satu kenyataan di Facebook berkata, amaran ribut petir telah dikeluarkan melibatkan negeri Johor, Sarawak, Sabah dan Labuan.
Jelasnya, di Johor, antara kawasan yang sedang mengalami hujan lebat serta ribut petir adalah sekitar Pontian, Kulai dan Johor Bahru.
Sementara itu, cuaca buruk ini turut tertumpu di Kapit, Sarawak serta beberapa daerah di Sabah.
“Antaranya adalah Pedalaman (Kuala Penyu dan Beaufort), Pantai Barat (Ranau dan Kota Belud), Sandakan (Telupid) dan Kudat (Kota Marudu) serta keseluruhan kawasan Labuan.
“Selain itu, keadaan ini dijangka berterusan sehingga pukul 11 malam nanti,” katanya di sini hari ini.

Dalam pada itu, MetMalaysia juga memaklumkan amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.
“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” ujarnya. – KOSMO ONLINE


Niue pulau kedua di Pasifik catat kes pertama Covid-19
Oleh KOSMO!

11 Mac 2022, 9:00 pm
NIUE – Niue dilaporkan menjadi pulau kedua di Lautan Pasifik yang kehilangan status sifar Covid-19 selepas mencatatkan kes pertama, lapor laman berita Wion News semalam.
Menurut kerajaan negara pulau itu, kes pertama tersebut tiba dari New Zealand melibatkan sebuah pesawat yang membawa seramai 25 penumpang. Seorang penumpang disahkan positif Covid-19, namun penumpang lain disahkan negatif.
Pulau itu mempunyai populasi 2,000 orang dengan kadar vaksinasi yang tinggi. Hampir 97 peratus daripada mereka yang berusia 16 tahun dan ke atas telah menerima pelalian di samping 98 peratus penduduk berusia 12 hingga 16 tahun.
Menurut Pertubuhan Kesihatan Sedunia (WHO), hanya 18 negara yang masih bebas daripada pandemik Covid-19 ketika ini. Antaranya ialah Tuvalu, Tokelau, Saint Helena, Kepulauan Pitcairn, Nauru dan negara-negara Bersekutu Micronesia.
“Kes positif itu kini dalam kuarantin dan akan dipantau dengan teliti oleh pegawai-pegawai kesihatan Niue,’’ kata Perdana Menteri, Dalton Tagelagi.
“Kami difahamkan bahawa pesakit berkenaan sudah menerima dua suntikan vaksin dan dos penggalak serta disahkan negatif menerusi ujian PCR dan ujian Antigen Pantas (RAT) 72 jam sebelum menaiki penerbangan dari New Zealand,’’ jelas beliau.

Niue menjadi pulau kedua yang merekodkan kes pertama Covid-19 pada  minggu ini. Terdahulu, pulau Chatham juga melaporkan kes pertamanya pada hujung minggu lalu. – Agensi


Lelaki cuba seludup 50 cicak bertanduk dalam seluar
Oleh KOSMO!

11 Mac 2022, 9:30 pm
WASHINGTON  – Seorang lelaki ditahan pihak berkuasa Amerika Syarikat selepas mereka menemui  lebih 50 reptilia eksotik yang disembunyikan di dalam seluarnya,  membabitkan kes percubaan menyeludup, lapor akhbar Daily Star UK semalam.
Lelaki itu memandu trak  ke pos lintasan sempadan San Ysidro pada 25 Februari lalu dan diheret keluar untuk pemeriksaan tambahan, demikian menurut Kastam dan Perlindungan Sempadan (CPB) Amerika Syarikat (AS) dalam satu kenyataan.
Apabila anggota-anggota unit kawalan sempadan melakukan pemeriksaan badan ke atas warga California berusia 30 tahun itu, mereka menemui  52 reptilia hidup dimasukkan ke dalam jaketnya dan di bahagian pangkal paha.
“Penyeludup akan mencuba setiap cara yang mungkin untuk cuba dan mendapatkan produk mereka, manakala dalam kes ini, ia  adalah reptilia hidup,” kata Pengarah Operasi Lapangan CBP di San Diego, Sidney Aki.
Dia menambah bahawa dalam kes tersebut, penyeludup cuba menipu anggota-anggota  CBP untuk membawa haiwan ini ke AS tanpa menitik beratkan kesihatan dan keselamatan haiwan itu.
CPB merampas sembilan ekor ular dan 43 biawak bertanduk di mana sesetengah spesies itu dikategorikan sebagai terancam. Kesemua rampasan dianggarkan bernilai  AS$739,000 (RM4.08 juta). – Agensi


Harimau Kumbang benam Tambun FC 4-0
Oleh NOOR HASLIZA NUSI

11 Mac 2022, 11:05 pm
GEORGE TOWN – Penang FC terpaksa mengerah keringat bagi membenam Tambun FC 4-0 pada saingan Piala FA musim 2022 di Stadium Bandaraya di sini malam tadi.
Pasukan kendalian Tomas Trucha itu bermula garang setelah mempertaruhkan empat gadingan pemain importnya iaitu Endrick Dos Santos Parafita, Rafael Vitor, Hilal Al-Helwe dan Christian Mangaron Rontini.
Pada babak pertama perlawanan, skuad Harimau Kumbang sedaya upaya dilihat mahu membuktikan rentak kecemerlangan mereka di hadapan penyokong setia Penang FC dengan memperkuatkan benteng pertahanan daripada dirobek pasukan lawan.
Gol pendahulu Penang FC dihasilkan menerusi sepakan penalti pemain pertahanannya, Rafael Vitor pada minit ke-17 setelah dia dikasari HarzanHafiz Hazlizanizan Ahwal pada minit ke-15.
Meskipun berdepan asakan bertalu-talu barisan kendalian Izzat Nazari namun pasukan Penang FC sekali lagi bangkit dengan menghasilkan jaringan kedua pada minit ke-21 hasil ledakan kemas bekas pemain Kelantan United FC, Mohamad Alif Romli.
Tidak dinafikan, Tambun FC juga dilihat tidak berdepan sebarang masalah dan tidak kekok apabila berdepan lawan yang memegang status pasukan dalam Liga nombor satu negara iaitu Liga Super. – KOSMO! ONLINE


Elon Musk lancar 48 satelit Starlink
Oleh KOSMO!

11 Mac 2022, 10:00 pm
TALLAHASSEE, FLORIDA – Bilionair Elon Musk dilaporkan melancarkan 48 lagi satelit Starlink ke orbit Bumi pada Rabu lalu, lapor laman berita Wion News.
Satelit-satelit itu dilancarkan menggunakan roket Falcon 9 dari stesen Angkasa Cape Canaveral di negeri Florida pada pukul 9.45 malam (waktu tempatan).
“Sebanyak 48 lagi satelit Starlink telah tiba di orbit,’’ kata Musk menerusi ciapan di laman Twitter.
“Masa untuk membiarkan batang penyapu Amerika Syarikat (AS) terbang dan mendengar bunyi kebebasan,’’ kata pengarah pelancaran SpaceX semasa siarang langsung pelancaran.
Kata-kata berkenaan ditujukan kepada ketua agensi angkasa Rusia, Dmitry Rogozin yang berkata pada minggu lalu: ‘’Biarkan mereka (agensi angkasa lepas Barat) terbang dengan sesuatu yang lain, batang penyapu mungkin.’’
Beliau berkata demikian selepas Rusia menghentikan penjualan enjin roketnya kepada AS selepas Washington melaksanakan sekatan terhadap Moscow berikutan pencerobohan ke atas Ukraine pada 24 Februari lalu.

Menurut SpaceX, pelancaran pada Rabu lalu itu menandakan penerbangan dan pendaratan kali keempat oleh roket Falcon 9, lapor Space.com.
Starlink merupakan rangkaian satelit yang diletakkan oleh SpaceX di orbit rendah Bumi. Syarikat itu telah melancarkan lebih daripada 2,000 Starlink sejak 2019 dan banyak lagi dalam masa terdekat.
SpaceX mempunyai kebenaran untuk melancarkan 12,000 satelit Starlink dan telah memohon kelulusan sehingga 30,000 lagi, kata laporan itu. – Agensi


Hujan lebat, ribut petir di 7 negeri malam ini
Oleh ALWANI ZAFIRAH

11 Mac 2022, 6:40 pm
PETALING JAYA – Jabatan Meteorologi Malaysia (MetMalaysia) menjangkakan keadaan ribut petir, hujan lebat dan angin kencang bakal berlaku di tujuh negeri malam ini.
MetMalaysia dalam satu kenyataan di Facebook memaklumkan cuaca buruk itu dijangka berterusan sehingga pukul 9 malam nanti.
“Hujan lebat serta ribut petir bakal berlaku di Kedah melibatkan kawasan Kulim dan Bandar Baharu serta beberapa daerah di Pulau Pinang temasuklah Seberang Perai Tengah dan Seberang Perai Selatan.
“Di Perak, hujan lebat serta ribut petir sedang tertumpu di kawasan Kerian, Larut, Matang dan Selama, Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim,” katanya di sini hari ini.
Selain itu, cuaca buruk tersebut juga dijangkakan melanda sekitar negeri Selangor seperti di Hulu Selangor, Gombak, Petaling dan Hulu Langat serta keseluruhan Kuala Lumpur.
Sementara itu, MetMalaysia melaporkan bagi negeri Johor, antara kawasan yang bakal mengalami hujan lebat adalah Pontian, Kulai dan Johor Bahru.

“Bagi negeri Sabah pula, kawasan di Pedalaman (Tambunan), Pantai Barat, Sandakan (Telupid, Beluran dan Sandakan) serta Kudat juga bakal berdepan dengan cuaca buruk malam ini,” ujarnya. – KOSMO! ONLINE


Lima ahli sindiket penipuan tiket wayang diberkas
Oleh DIYANATUL ATIQAH ZAKARYA

11 Mac 2022, 6:15 pm
MELAKA – Lima lelaki termasuk empat warga tempatan diberkas selepas dipercayai menjalankan sindiket penipuan tiket wayang membabitkan tayangan filem di China, awal bulan ini.
Kesemua suspek berusia antara 25 hingga 30 tahun itu ditahan pada 1 Mac lalu hasil risikan Jabatan Siasatan Jenayah Komersil (JSJK) Bukit Aman dan Kontinjen Melaka.
Ketua Polis Melaka Datuk Wira Abdul Majid Mohd. Ali berkata, tangkapan dibuat di sebuah rumah banglo yang dijadikan markas menjalankan penipuan dan merekrut ejen bagi kegiatan tersebut.
“Hasil risikan kita telah menyerbu sebuah rumah banglo dalam daerah Melaka Tengah dan menahan lima lelaki dipercayai menjalankan aktiviti penipuan tiket wayang di China.
“Suspek utama adalah lelaki warga China, empat lagi merupakan warga tempatan yang direkrut dengan upah antara RM3,000 hingga RM5,000 sebulan,” katanya.
Beliau berkata demikian pada sidang akhbar di Ibu Pejabat Polis Kontinjen Melaka, di Bukit Beruang, di sini, hari ini. – KOSMO! ONLINE.


Kerajaan berusaha rancakkan sumber agro makananan
Oleh NUR ALINA HASSAN

11 Mac 2022, 6:19 pm
MUAR – Kerajaan akan berusaha merancakkan sektor pertanian supaya sumber agro makanan negara tidak terpaksa bergantung kepada pasaran luar.
Pengerusi Majlis Pemulihan Negara, Tan Sri Muhyiddin Yassin berkata, kesesuaian landskap muka bumi Malaysia harus dimanfaatkan bagi mengurangkan kebergantungan terhadap pasaran dunia sekaligus memberikan imbuhan kepada kumpulan petani.
“Krisis dunia yang berlaku kini menyebabkan masalah beberapa barangan melibatkan agro pertanian. Bagi sesetengah negara, mereka terpaksa menunggu sumber bekalan itu kerana tidak mampu menghasilkannya.
“Namun, berbeza dengan Malaysia yang dilihat mempunyai tanah pertanian yang banyak, sumber air bagi kolam-kolam dan pelbagai lagi. Jika kita memanfaatkan sumber ini, sektor agro makanan boleh dirancakkan,” katanya.
Beliau berkata demikian ketika berucap pada program Kementerian Pertanian dan Industr Makanan (MAFI) bersama Pengerusi Majlis Pemulihan Negara, Komuniti Agro Makanan di Kompleks Sukan Pagoh, di sini hari ini. – KOSMO! ONLINE.


Warga Rusia ‘sumbat’ peti sejuk dengan hidangan McDonald’s
Oleh KOSMO!

11 Mac 2022, 7:14 pm
MOSCOW – Seorang warga Rusia telah memenuhi peti aisnya dengan hidangan McDonald’s manakala sebilangan penduduk pula menjual burger daripada restoran makanan segera itu pada harga mencecah £250 (RM1,371.74), lapor akhbar Daily Mail semalam.
Senario itu berlaku selepas restoran popular tersebut mengumumkan akan menutup 850 cawangannya di seluruh Rusia berikutan pencerobohan Moscow ke atas Ukraine.
Sekeping gambar yang dikongsikan di laman sosial Reddit menunjukkan sebuah peti ais dipenuhi dengan sekurang-kurangnya 50 biji burger McDonald’s, menyebabkan hampir tiada ruang untuk barangan runcit lain.
“McDonald’s ditutup selama-lamanya di Rusia, inilah simpanan rakan saya,’’ demikian kapsyen pada gambar berkenaan.
Menjawab kenyataan itu, sesetengah pengguna lain berkata, pengumuman McDonald’s itu adalah peluang perniagaan yang baik untuk cuba menjual burger itu di Rusia.
Pengguna media sosial lain secara berseloroh mempersoalkan mengapa warga Rusia berkenaan berusaha menyimpan makanan McDonald’s itu.

Sejak berita penutupan restoran itu dikeluarkan, ramai orang memutuskan untuk menjual hidangan Big Mac pada harga yang mahal.
Siaran di laman web iklan Rusia, Avito memaparkan situasi ketika orang ramai cuba memuatkan hidangan McDonald’s di dalam beg mereka, manakala ada yang cuba mengaut keuntungan dengan menjual sosnya di dalam periuk.
Restoran berpangkalan di Amerika Syarikat (AS) itu memiliki dan mengendalikan kebanyakan premisnya di Rusia sejak membuka sebuah restoran pertama di Moscow pada tahun 1990 yang  menandakan berakhirnya Perang Dingin. – Agensi


PRN Johor : BN akan bentuk kerajaan lebih baik, stabil
Oleh MUHAMMAD ZIKRI

11 Mac 2022, 8:09 pm
PONTIAN – Mengakhiri kempen Barisan Nasional (BN) di kawasan Dewan Undangan Negeri (DUN) Benut, Datuk Seri Ir. Hasni Mohammad melahirkan keyakinan sebuah kerajaan negeri yang kukuh dan lebih baik dapat dibentuk selepas pengundian Pilihan Raya Negeri (PRN) Johor, esok.
Pengerusi BN dan UMNO Johor itu berkata, BN tetap akan menjadi pilihan rakyat Johor selepas kempen dilaksanakan hampir lebih dua minggu di kesemua 56 kawasan DUN.
“Saya yakin dan percaya pengundi sudah buat keputusan untuk memilih siapa calon dan parti mana esok.
“Saya juga yakin keputusan esok akan berakhir dengan satu pembentukan kerajaan negeri lebih kukuh dan lebih baik daripada kerajaan negeri sebelum ini.
“Untuk itu, kita bersama-sama doakan Johor alan jadi negeri yang maju dan makmur. Insya-Allah, BN akan jadi pilihan rakyat dan akan dapat membentuk sebuah kerajaan,” katanya ketika ditemui selepas menemui komuniti penduduk di Kampung Parit Dua, Sanglang di sini hari ini.
Hasni turut menggesa agar pengundi keluar awal ke pusat pembuangan undi selain mematuhi prosedur operasi standard (SOP) ditetapkan seperti memakai pelitup muka.

PRN Johor membabitkan 56 kerusi DUN dengan seramai 239 calon daripada pelbagai parti politik dan individu bertanding. – KOSMO! ONLINE.


Lebih 150 cerun di Gombak, Hulu Langat berisiko tinggi
Oleh HARRITH HISHAM

11 Mac 2022, 8:05 pm
AMPANG – Lebih 150 cerun berisiko tinggi dilaporkan membabitkan daerah Gombak dan Hulu Langat susulan hujan lebat sejak Disember tahun lalu.
Pengerusi Jawatankuasa Tetap Infrastruktur, Kemudahan Awam dan Pemodenan Pertanian Selangor, Ir. Izham Hashim berkata, bagaimanapun, Taman Bukit Permai 2 adalah kawasan baru dan tidak tersenarai sebelum ini.
“Kita mendapati kesemua lokasi terbabit adalah tidak stabil, namun kita tidak kesan perkara itu di Taman Bukit Permai 2 sebagai kawasan berisiko.
“Ini kerana tiada langsung tanda-tanda serius di sini kerana terlindung oleh pokok-pokok yang tebal,” katanya ketika ditemui di sini.
Izham bercakap ketika sidang akhbar selepas membuat tinjauan di Taman Bukit Permai 2, hari ini.
Jelas Izham, pihaknya bersama Majlis Perbandaran Ampang Jaya (MPAJ) akan berbincang bagi mengambil langkah susulan supaya insiden sama tidak berulang.
Mengulas lanjut berkenaan kejadian bongkah batu di pangsapuri Taman Bukit Permai pada Rabu lalu sebagai indikasi awal, Izham berkata, ia tidak semestinya menjadi punca kejadian di sini.

“Perkara itu perlu diteliti dari segi aspek geoteknikal bagi mencari punca kejadian.
“Kita akan uruskan kes cerun-cerun yang berisiko mengikut kategori berbahaya kerana ia memerlukan kos yang tinggi,” ujarnya. – KOSMO! ONLINE


Pemandu lori maut, polis cari saksi kemalangan
Oleh FITRI HAZIM

11 Mac 2022, 8:12 pm
PETALING JAYA – Polis sedang mengesan saksi kemalangan jalan raya melibatkan seorang lelaki tempatan di stesen minyak Jalan Gasing di sini pagi tadi.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, kejadian berlaku kira-kira pukul 7 pagi melibatkan sebuah lori jenis Hino.
“Siasatan awal mendapati, mangsa merupakan seorang lelaki warga tempatan berusia 54 tahun.
“Dipercayai lori tersebut bergerak sendiri semasa mangsa memasuki lori tersebut dan mengakibatkan mangsa terhimpit di antara lori dan dinding bangunan dan terjatuh di atas jalan.
“Mangsa meninggal dunia di lokasi kejadian,” katanya dalam satu kenyataan di sini hari ini.
Mohamad Fakhrudin berkata, mayat mangsa di bawa ke Pusat Perubatan Universiti Malaya (PPUM) untuk bedah siasat.

“Siasatan lanjut masih dijalankan untuk mengenal pasti punca dan sebab kematian.
“Orang ramai yang melihat atau berada di tempat kejadian diminta tampil ke balai polis berhampiran atau berhubung terus dengan Pegawai Penyiasat Trafik, Inspektor Mohamad Khairil Helmi Mohamad Isa di talian 019-3318339 bagi membantu siasatan,” jelasnya. – KOSMO! ONLINE


Wanita hias kuku ayam dengan pewarna dan labuci
Oleh KOSMO!

11 Mac 2022, 7:30 pm
BEIJING – Seorang wanita di Shanghai, China, mencetuskan sensasi di Internet apabila melakukan prosedur rias kuku pada ayam jantan miliknya dan memuat naik gambar berkenaan di media sosial, lapor laman berita Oddity Central, kelmarin.
Wanita dikenali sebagai Yi Yi itu berkata,  dia  pada mulanyanya berasakan kuku haiwan kesayangannya  memerlukan perhatian, jadi dia membawa ayamnya ke salon kuku.
Bagaimanapun, kakitangan di situ enggan membuat rawatan rias kuku pada haiwan kerana bimbang  akan menjejaskan imej salun tersebut dalam  kalangan pelanggan lain.
Kecewa dengan situasi itu, Yi Y akhirnya membuat keputusan untuk menata rias kuku ayam itu sendiri.
Ia mengambil masa lebih daripada satu jam, namun hasilnya sangat luar biasa.
Selain daripada pengilat kuku pelbagai warna, Yi Yi juga menambah beberapa hiasan seperti labuci dan manik.

 Yi Yi turut menjelaskan bahawa tata rias kuku itu tidak menjejaskan kesihatan atau pergerakan ayamnya malah haiwan itu seperti tidak terganggu dengan kelainan kukunya. – Agensi


Tiada pemeriksaan status vaksinasi di Masjidil Haram, Masjid Nabawi
Oleh KOSMO!

11 Mac 2022, 8:00 pm
JEDDAH – Kementerian Haji dan Umrah Arab Saudi membatalkan pemeriksaan status vaksinasi bagi individu yang memasuki Masjidil Haram di kota suci Mekah dan Masjid Nabawi di Madinah bermula kelmarin, lapor akhbar Saudi Gazette.
Keputusan tersebut dibuat selepas kementerian mengkaji perkembangan semasa utama  berkaitan pandemik Covid-19.
Kementerian juga membatalkan syarat pendaftaran data imunisasi bagi mendapatkan permit umrah bagi jemaah dari luar Arab Saudi.
Semua langkah penjarakan sosial di Masjidil Haram dan Masjid Nabawi juga telah dibatalkan tetapi pemakaian pelitup muka masih diwajibkan.
Kementerian sama  juga menyatakan  pemansuhan keperluan untuk mengemukakan keputusan ujian tindak balas rantai polimerase transkripsi balikan (PCR) semasa ketibaan bagi jemaah haji warga asing dan pemansuhan keperluan kuarantin bagi jemaah luar. – Agensi


Ain Husniza fail tuntutan balas terhadap bekas guru
Oleh NUZULSHAM SHAMSUDDIN

11 Mac 2022, 7:39 pm
SHAH ALAM – Seorang remaja perempuan yang sebelum ini disaman seorang guru lelaki berhubung gurauan isu rogol memfailkan tuntutan balas terhadap bekas gurunya itu.
Tuntutan balas tersebut difailkan di Mahkamah Sesyen Klang melalui firma guaman, Tetuan S.N. Nair pada 4 Mac lalu. Sesalinan dokumen tersebut diperoleh media hari ini.
Berdasarkan tuntutan balas tersebut, Ain atau nama sebenarnya, Nurain Husniza ,18, dan bapanya, Saiful Nizam Ab. Wahab ,43, menamakan bekas gurunya, Khairul Nizam Sanudin, pengetua Sekolah Menengah Kebangsaan Puncak Alam (SMKPA), Sarimah Mohammed Nor dan Pengarah Jabatan Pendidikan Negeri Selangor, Anismah M. Noh masing-masing sebagai defendan pertama
pertama hingga ketiga.
Turut dinamakan sebagai defendan ialah Menteri Pendidikan, Datuk Dr. Radzi Jidin dan kerajaan Malaysia yang merupakan defendan keempat dan kelima.
Ain Husniza dan bapanya selaku mendakwa menyatakan guru terbabit, Khairul Nizam telah memulakan pembelajaran bertajuk ‘Serangan Seksual Dan Kelakuan Aksi Seksual, Katakan Tidak Kepada Gangguan Seksual, Punca dan Kesan Gangguan Seksual’ kepada kesemua pelajar kelas 5 Fitrah sekolah berkenaan.
Menurut plaintif pertama (Ain Husniza) ia merupakan kali pertama kelas pendidikan kesihatan reproduktif dan sosial (PEERS) diajar dengan mencampurkan kehadiran pelajar lelaki dan perempuan sedangkan kelas tersebut sebelum ini diasingkan mengikut jantina pelajar dan guru yang mengajar adalah dari jantina yang sama.

“Defendan pertama memulakan sesi pelajaran tersebut dengan memperkenalkan pelbagai bentuk gangguan seksual dan kemudiannya, Defendan Pertama dengan sengaja telah mengungkapkan beberapa pernyataan yang tidak sopan dan jenaka-jenaka lucah,” kata plaintif.
Walaupun Ain Husniza telah membuat laporan rasmi kepada guru kelasnya dan juga kaunselor sekolah, namun tiada tindakan diambil menyebabkan remaja terbabit dan bapanya membuat laporan polis.
Selepas insiden tersebut tular dan menarik perhatian ramai, Ain Husniza telah memutuskan untuk tidak ke sekolah terutamanya selepas dinasihatkan oleh Yang Dipertua Persatuan Ibu Bapa dan Guru (PIBG) SMK Puncak Alam rentetan wujudnya ugutan rogol terhadap remaja terbabit. – KOSMO! ONLINE


Kemalangan motosikal, Raja Atiq alami kecederaan bahu
Oleh HARYATI KARIM

11 Mac 2022, 5:14 pm
PETALING JAYA – Pelakon Raja Atiq cedera pada bahagian bahu kirinya selepas alami kemalangan motosikal berkuasa tinggi ketika menuju ke Bukit Fraser sebentar tadi.
Ketika kemalangan Raja Atiq atau nama sebenarnya Raja Muhammad Atiqullah Shah Raja Azman Shah, 22, bersama rakan artis penyanyi Tajul dan pelakon Afieq Shazwan berkonvoi motosikal berkuasa tinggi.
Malangnya, motosikal ditunggang oleh Raja Atiq hilang kawalan di sebuah selekoh berpasir mengakibatkan pelakon yang popular dengan drama Nur itu terjatuh.
“Saya sudah perlahankan motosikal kerana selekoh tajam, bagaimanapun jalan tersebut berpasir menyebabkan saya hilang kawalan dan terjatuh.
“Setakat ini saya belum melakukan ujian imbasan sinar-X (X-Ray) dan doktor memberitahu kemungkinan tulang bahu saya patah atau terkeluar dari soket.
“Selepas melakukan pemeriksaan lanjut barulah saya dapat tahu apa sebenarnya yang tercedera. Buat masa ini memang bahagian belah kiri badan rasa sakit sangat,” kata Raja Atiq ketika dihubungi Kosmo! Online sebentar tadi.

Selepas kemalangan Raja Atiq telah mendapat rawatan kecemasan di Hospital Kuala Kubu Baru dan kini dalam perjalanan dipindahkan ke hospital KPJ Ampang Puteri untuk rawatan lanjut.
Tambah Raja Atiq ini adalah kali kedua dia mengalami kemalangan motosikal berkuasa tinggi selepas kali pertama pada tahun lalu.
“Ini kali kedua saya alami kemalangan dengan motosikal berkuasa tinggi, kalau motosikal biasa memang sudah banyak kali tidak terkira.
“Doakan supaya tiada kecederaan serius untuk saya. Terima kasih buat semua yang mengambil berat dan mendoakan kesihatan saya,” ujar Raja Atiq.


Bulan Bahasa Kebangsaan antara cara raikan bahasa Melayu
Oleh LUQMAN RIDHWAN MOHAMED NOR

11 Mac 2022, 6:06 pm
PUTRAJAYA – Perdana Menteri, Datuk Seri Ismail Sabri Yaakob memaklumkan, Bulan Bahasa Kebangsaan merupakan antara cara yang akan digunakan kerajaan bagi meraikan bahasa Melayu di negara ini.
Menurutnya, beliau sebelum ini telah menegaskan bahawa kerajaan akan berusaha untuk memperkasakan bahasa kebangsaan.
“Saya telah mengadakan pertemuan dengan tokoh-tokoh bahasa bagi memperhebatkan bahasa Melayu sebagai bahasa diplomasi.
“Antara perbincangan lain adalah buku-buku ilmu turut diterjemahkan ke dalam bahasa Melayu, selain meraikan bahasa Melayu seperti Bulan Bahasa Kebangsaan,” katanya dalam satu kenyataan di laman Facebook hari ini.
Tambah Ismail Sabri, beliau berharap agar bahasa Melayu terus diperkasakan dan kembali gah ke seantero dunia. – KOSMO! ONLINE


Tanah runtuh : KPKT salur RM1 juta untuk kerja pembersihan
Oleh HARRITH HISHAM

11 Mac 2022, 5:32 pm
AMPANG – Kementerian Perumahan dan Kerajaan Tempatan (KPKT) menyalurkan RM1 juta melalui Majlis Pembandaran Ampang Jaya (MPAJ) bagi kerja-kerja pembersihan berikutan kejadian tanah runtuh di Taman Bukit Permai 2, semalam.
Menteri Perumahan dan Kerajaan Tempatan, Datuk Seri Reezal Merican Naina Merican berkata, pihak MPAJ akan mula menjalankan pembersihan selepas seluruh operasi menyelamat serta analisa risiko di kawasan berkenaan telah diambil kira.
“Kita juga meminta jabatan yang berkaitan untuk melakukan analisa risiko cerun bagi memastikan penduduk setempat berasa selamat berada di kawasan perumahan mereka.
“Bantuan juga akan ditambah sekiranya ia diperlukan oleh penduduk setempat,” katanya ketika ditemui di sini selepas meninjau lokasi runtuhan di Taman Bukit Permai 2, hari ini.
Sementara itu, Menteri Pembangunan Usahawan dan Koperasi Tan Sri Noh Omar yang juga merangkap pengerusi Majlis Keselamatan Negara (MKN) Selangor berkata, jabatan berkaitan perlu membuat ujian cerun susulan beberapa insiden membabitkan kawasan cerun berlaku di negara kebelakangan ini.
“Sudah sampai masanya Kerajaan Persekutuan membuat kajian mengenai kedudukan bukit dan tanah tinggi terutamanya di kawasan Ampang.

“Kita tidak mahu peristiwa Highland Tower berulang lagi,” katanya ketika ditemui di sini, tadi.
Semalam, satu kejadian tanah runtuh dilaporkan berlaku di Taman Bukit Permai 2, di sini yang meragut empat nyawa manakala seorang cedera ringan. – KOSMO! ONLINE


Malaysia teruskan momentum pemulihan
Oleh MUHAMMAD IKHWAN IDERIS

11 Mac 2022, 5:24 pm
KUALA LUMPUR – Ekonomi Malaysia telah memperlihatkan pelbagai petanda yang mencerminkan potensi memberangsangkan bagi mencapai pemulihan bagi tahun 2022, menurut Menteri Kewangan, Tengku Datuk Seri Zafrul Tengku Abdul Aziz.
Katanya, ia termasuk pemulihan kadar pengangguran kepada paras 4.2 peratus yang dicapai pada Januari lalu, berbanding 5.3 peratus pada dua tahun lalu.
“Selain itu, terdapat minat berterusan oleh pelabur asing yang secara bersih telah melabur RM3.5 bilion dalam pasaran bon tempatan pada Januari, serta RM3.6 bilion dalam pasaran ekuiti sehingga kini.
“Kemasukan Malaysia sebagai ahli Regional Comprehensive Economic Partnership, atau RCEP bermula 18 Mac ini pula dijangka meningkatkan hasil eksport sebanyak RM44 bilion setahun,” katanya.
Beliau berkata demikian pada Majlis Perasmian Inisiatif Syarikat Berkaitan Kerajaan (GLC) Demi Rakyat dan Negara (GRDN) di Pusat Konvensyen Kuala Lumpur, yang disempurnakan Perdana Menteri, Datuk Seri Ismail Sabri Yaakob di sini hari ini.
Mengulas mengenai peranan GLC, Tengku Zafrul menjelaskan ekosistem GLC merupakan antara elemen terpenting bagi merealisasikan visi Malaysia.

Tambahnya, GRDN adalah antara contoh bagaimana syarikat pelaburan berkaitan kerajaan (GLIC) dan GLC mengoptimumkan sumber terkumpul bagi memanfaatkan lebih ramai benefisiari, terutamanya dalam kalangan B40 dan golongan tumpuan tertentu.
“Selain mengubah hidup dan cara kita beroperasi secara total, samada di peringkat individu mahupun perniagaan Covid-19 telah menyerlahkan pelbagai kelemahan yang telah lama bertapak di dalam struktur sosio-ekonomi kita.
“Sehubungan itu, dalam usaha untuk terus menambah baik ekosistem GLC ini, kita juga harus mengambil kesempatan ini untuk memperkasakan GLIC dan GLC bagi membantu Kerajaan menangani isu-isu struktur tersebut,” ujarnya.- KOSMO! ONLINE.


KKM pantau pesakit kuarantin di rumah
Oleh SITI A'ISYAH SUKAIMI

11 Mac 2022, 4:06 pm
PUTRAJAYA – Pesakit Covid-19 tidak bergejala atau bergejala ringan yang menjalani kuarantin di rumah tetap dipantau oleh Kementerian Kesihatan (KKM) melalui aplikasi MySejahtera Health Assessment Tool (HAT).
Timbalan Pengarah Cawangan Kesihatan Primer, Bahagian Pembangunan Kesihatan Keluarga KKM, Dr. Mastura Ismail berkata, pesakit tersebut tidak perlu datang ke Pusat Penilaian Covid-19 (CAC).
“Apabila mereka tidak perlu ke CAC, sudah tentu kita masih perlu terus kena memantau mereka dan cara pendekatan kita gunakan ialah pemantauan melalui MySejahtera menggunakan HAT.
“Justeru kita nak uar-uarkan adalah kita berharap ia boleh diperkasakan untuk pesakit dengan kategori 1 dan 2a iaitu tiada gejala atau bergejala ringan,” katanya pada sesi temu bual sebuah rancangan televisyen.
Video penerangan tersebut turut dikongsikan oleh Ketua Pengarah Kesihatan, Tan Sri Dr. Noor Hisham Abdullah menerusi akaun Twitter beliau.
Dalam pada itu, Dr. Mastura berkata, pesakit tersebut akan mendapat notifikasi MySejahtera seterusnya diminta mengemas kini sebanyak dua kali sehari berhubung gejala yang dialami sekiranya ada pada hari tersebut.

“Jadi kita ada satu sistem yang dipanggil Pusat Penilaian Covid-19 Maya (VCAC) dan petugas di sini akan memuat turun data untuk penilaian. Kita dapati pesakit dalam kategori 1 dan 2a ini adalah hampir 80 peratus.
“Kita ada sistem yang bagus menggunakan aplikasi MySejahtera, mereka menjawab soalan di dalam aplikasi tersebut dan kita ada pasukan yang akan mendapat ‘alert’. Kita juga ada petugas di setiap negeri fizikal CAC tadi yang akan melakukan pemantauan.
“Apabila mereka jawab ada gejala bertambah teruk maka petugas-petugas ini akan menelefon mereka,” katanya. – KOSMO! ONLINE


Jakim tunggu jawapan badan halal China
Oleh AMREE AHMAD

11 Mac 2022, 5:51 pm
PUTRAJAYA – Jabatan Kemajuan Islam Malaysia (Jakim) sudah pun menghubungi agensi pensijilan halal di China bagi menyemak kesahihan produk gegelang sotong negara tersebut.
Menteri di Jabatan Perdana Menteri (Hal Ehwal Agama), Datuk Idris Ahmad mengesahkan pihaknya kini menunggu maklum balas sebelum tindakan susulan isu berkenaan dilakukan.
“Jakim telah menghubungi Shandong Halal Certification Services (SHCS) bagi mendapatkan pengesahan berhubung sijil halal produk itu,” kata beliau menerusi satu kenyataan hari ini.
Terdahulu, tular di laman media sosial mesej mengenai gegelang sotong yang diragui didakwa orang ramai konon diperbuat daripada hirisan dubur atau usus babi.
Susulan itu pada 4 Mac lalu, Timbalan Ketua Pengarah (Dasar) Jakim, Datuk Hakimah Mohd. Yusof memaklumlan agensi itu menyiasat isu berkenaan yang dipercayai produk dari kilang di wilayah Shandong, China.
Mengulas lanjut, Idris memberi jaminan, Jakim bersama-sama Jabatan Agama Islam dari Perlis, Kedah dan Selangor telah mengambil tindakan awal ‘turun padang’ sebaik isu tersebut tular. – KOSMO! ONLINE.


Pemilik rumah flat bela anjing di koridor dikecam
Oleh KOSMO!

11 Mac 2022, 5:59 pm
PETALING JAYA – Tindakan pemilik sebuah rumah flat membela anjing di koridor rumahnya mendapat kecaman orang ramai di media sosial.
Sebuah video memaparkan anjing tersebut diikat pada batang paip berserta najisnya yang bersepah di laluan koridor juga tular di media sosial.
Melalui video itu juga dapat dilihat anjing tersebut agak garang dan tidak membenarkan orang lain melalui kawasan rumah pemiliknya.
Bagaimanapun, tidak dinyatakan di mana lokasi video itu dirakam.
Tinjauan di ruang komen mendapati, rata-rata pengguna tidak bersetuju dengan tindakan pemilik rumah tersebut dan berharap agar tindakan sewajarnya diambil terhadap individu berkenaan.
“Bagaimana mereka boleh ikat anjing itu. Pihak berkuasa patut tahan pemilik, ini kekejaman terhadap haiwan. Kasihan anjing itu. Pemiliknya juga tak hormat langsung pada jiran-jiran, dengan najis di merata-rata tempat begitu” kata Jenny.

“Bila anjing tu dah kena angkut dengan majlis, nanti pemilik muat naik video kata kita ini tak ada belas kasihan. Ini kalau ada budak kecik lalu, risau kena gigit je,” kata Ainaa.
“Sebenarnya kucing atau anjing, apa-apa haiwan sekali pun tak sesuai bela di rumah begini. Nak bela sangat, kena letak dalam rumah. Kadang-kadang yang bela kucing pun boleh tahan letak sangkar tepi jalan,” kata Shukrie. – KOSMO! ONLINE


GLC komited sokong pemulihan negara
Oleh MUHAMMAD IKHWAN IDERIS

11 Mac 2022, 5:39 pm
KUALA LUMPUR – Syarikat berkaitan kerajaan (GLC) dan syarikat pelaburan berkaitan kerajaan (GLIC) menzahirkan komitmen untuk terus menyokong usaha kerajaan bagi mempercepatkan pemulihan dan pertumbuhan ekonomi negara.
Presiden dan Ketua Eksekutif Kumpulan Permodalan Nasional Berhad (PNB), Ahmad Zulqarnain Onn berkata, sebagai salah satu daripada institusi pelaburan terbesar Malaysia dengan dana di bawah pengurusan melebihi RM300 bilion, pihaknya akan terus meningkatkan kekayaan rakyat.
“PNB telah membuktikan daya tahan tinggi dan mampu menjana pulangan kewangan berpatutan, selaras usaha kami memenuhi mandat yang diberikan oleh para pemegang unit.
“Bagi meneruskan misi ini dalam landskap pelaburan global yang kian berubah, PNB akan memperkenalkan Rangka Kerja Kelestarian untuk menjadi pendukung amalan terbaik dalam bidang alam sekitar, sosial dan tadbir urus, atau ESG dalam semua proses pelaburan kami,” katanya.
Beliau berkata demikian dalam satu kenyataan sempena Hari Terbuka GLC yang dilancarkan Perdana Menteri, Datuk Seri Ismail Sabri Yaakob di Pusat Konvensyen Kuala Lumpur hari ini.
Ekosistem GLC dan GLIC kini merangkumi kira-kira RM445 bilion atau 25 peratus permodalan pasaran Bursa Malaysia, memberi pekerjaan langsung kepada 500,000 rakyat dan merupakan antara penyumbang terpenting dalam rantaian bekalan negara.

Sementara itu, Pengarah Urusan Khazanah, Datuk Amirul Feisal Wan Zahir berkata, selaras dengan mandat pihaknya untuk menyampaikan nilai mampan bagi rakyat, Khazanah menggunakan strategi pelbagai serampang bertujuan menyampaikan nilai kepada semua pihak berkepentingan, termasuk kerajaan, sektor swasta dan masyarakat. – KOSMO! ONLINE.


Penyelia maut kena serangan jantung, rempuh pam minyak
Oleh MOHD YUNUS YAKKUB

11 Mac 2022, 5:47 pm
KLANG – Seorang penyelia tapak maut selepas terkena serangan jantung ketika memandu kenderaan jenis pacuan empat roda lalu merempuh dua buah masing-masing pam minyak dan kenderaan lain di sebuah stesen minyak di Teluk Gedung Indah, semalam.
Dalam kejadian kira-kira pukul 9.25 pagi itu, Lim Thiam Kee, 60, disahkan meninggal dunia di lokasi kejadian.
Insiden itu kemudiannya tular menerusi aplikasi TikTok berdurasi 19 saat.
Ketua Polis Daerah Klang Selatan, Asisten Komisioner Cha Hoong Fong berkata, sebelum kejadian lelaki warga emas itu yang memandu pacuan empat roda jenis Nissan Frontier sedang berhenti di lampu isyarat simpang tiga lampu isyarat Teluk Gedung Indah.
Katanya, mangsa bagaimanapun secara tiba-tiba diserang penyakit jantung.
“Situasi itu menyebabkan mangsa telah terpijak pedal minyak lalu bergerak terus ke arah stesen minyak dan merempuh sebuah kereta jenis Nissan dan Yamaha Y15zr dipandu lelaki berusia 22 dan 65 tahun.

“Pihak bomba yang sampai di lokasi kejadian kemudiannya mengesahkan mangsa telah meninggal dunia,” katanya dalam kenyataan hari ini.
Jelas beliau, tiada kecederaan luar ditemui pada mangsa yang kemudiannya telah dihantar ke Hospital Tengku Ampuan Rahimah (HTAR) di sini untuk bedah siasat.
Kes diklasifikasikan mengikut Seksyen 41(1) Akta Pengangkutan Jalan 1987. -KOSMO!ONLINE


Pelanggan kecewa, pesan kentang goreng dapat bebola bijan
Oleh KOSMO!

11 Mac 2022, 4:54 pm
PETALING JAYA – Seorang pelanggan meluahkan rasa tidak puas hati selepas makanan yang dipesan di sebuah restoran makanan segera terkenal diganti dengan makanan lain tanpa persetujuannya.
Menerusi hantaran yang dikongsi di Twitter @MalaysianFoods, pelanggan itu kecewa selepas pesanannya iaitu kentang goreng digantikan dengan makanan lain kerana restoran berkenaan tidak mempunyai stok kentang goreng.
“Kalau semua benda dah habis, tak payah jual! Kentang dan ‘wedges’ katanya dekat seluruh Malaysia sudah tiada stok.
“Tiga kali pesan benda sama tapi dapat benda lain,” katanya.
Tinjauan Kosmo! di ruang komen mendapati orang ramai turut mengecam tindakan restoran berkenaan dan berharap pihak restoran tidak sesuka hati menukar pesanan pelanggan.
“Walaupun tiada stok, sepatutnya pesanan itu dipadam sementara daripada pilihan menu. Atau maklumkan terlebih dahulu, jangan pandai-pandai tukar. Pelanggan kamu bayar, bukan makan percuma,” kata Deerrr.

“Tak berbaloi dapat tiga biji bebola bijan jika hendak dibandingkan dengan kentang goreng. Kasihan pelanggan,” kata Kamil.
“Sama kes, tadi pesan set dua ketul ayam tetapi cuma dapat seketul ayam dan burger termasuk bebola bijan itu. Rasa nak menangis tengok makanan itu sebab otak dah ‘set’ nak dapat apa yang kita pesan,” kongsi Syahirah.
Terdahulu, Februari lalu media melaporkan rangkaian restoran makanan segera di Asia Tenggara berdepan kekurangan stok kentang goreng ekoran masalah rantaian bekalan disebabkan penghantaran barangan sejuk beku yang perlahan. – KOSMO! ONLINE